text:
Ruta Bana ba Gago
“O Ile a Kgomarela Jehofa”
NA O kile wa botšwa gore o kgomarele selo se itšego?— * Batswadi le barutiši ba ka botša bana gore ba kgomarele dithuto tša bona. Se se ra gore ba di lebelele e le tše bohlokwa. Re nyaka go bolela ka motho yoo Beibele e rego “o ile a kgomarela Jehofa,” Modimo wa therešo. Leina la motho yoo ke Hesekia. Anke re bone seo re ka ithutago sona mohlaleng wa gagwe.
Hesekia ga se a ka a thabela bjana bja gagwe. Tatagwe e lego Ahasi, kgoši ya Juda, o ile a tlogela go hlankela Jehofa. Ahasi o be a etelela pele borapeding bja medimo ya maaka ge Hesekia e be e sa le mošemanyana. Ahasi o ile a ba a dira gore yo mongwe wa barwa ba gagwe—ngwanabo Hesekia—a bolawe gomme a neelwe bjalo ka sehlabelo go modimo yoo Ahasi a bego a mo rapela!
Gaešita le ge Ahasi a ile a tšwela pele a dira dilo tše mpe, Hesekia o ile a dula a ekwa Jehofa. Na o nagana gore go be go le thata go yena go dira seo?— Go swanetše go ba go be go le thata. Eupša Hesekia ga se a ka a lapa! Anke re ithute kamoo a ilego a kgona go kgomarela Jehofa le kamoo re ka dirago se se swanago ka gona.
Hesekia o ile a ithuta ka ba bangwe bao ba ilego ba kgomarela Jehofa. Dafida e be e le motho yo bjalo. Gaešita le ge Dafida a be a phetše nywaga e makgolo pejana, Hesekia o be a ka ithuta ka yena go tšwa Mangwalong. Dafida o ngwadile gore: “Le ge tate le mma ba ka ntlogela, Jehofa yena o tla nkamogela.”
Na o bona seo se thušitšego Dafida go kwa Jehofa?— E be e le tumelo ya gagwe! Dafida o be a kgodišegile gore ge a be a ekwa, Jehofa o be a tla mo thuša. Dafida o be a sa belaele seo! Go nagana ka Dafida ka ntle le pelaelo go ile gwa thuša Hesekia go kgomarela Jehofa ka go Mo kwa. Le wena o ka kgodišega gore Jehofa o tla go thuša ge e ba o tšwela pele o mo kgomaretše ka go mo kwa.
Lega go le bjalo, go thwe’ng ge e ba tatago goba mmago a sa hlankele Jehofa?— Modimo o re bana ba swanetše go kwa batswadi ba bona. Ka baka leo, o swanetše go theetša batswadi ba gago. Lega go le bjalo, ge e ba batswadi ba gago ba go botša gore o dire selo seo Modimo a rego o se ke wa se dira, o ka hlalosa lebaka la gore o se ke wa se dira. Ga se wa swanela go bolela maaka, go utswa goba go dira selo le ge e le sefe se sebe seo Modimo a rego se fošagetše, go sa šetšwe gore ke mang yo a rego o se dire. O swanetše go kwa Modimo!
Go na le mehlala e mebotse yeo re ka e latelago. Hesekia o be a sa latele mohlala wa Dafida feela eupša o be a latela le wa rakgolo’agwe Jothama. Gaešita le ge Jothama a hwile pele Hesekia a belegwa, Hesekia o be a ka ithuta ka yena, go fo swana le ge re ka ithuta ka yena ka Dibeibeleng tša rena lehono. Na o ka nagana ka mehlala e mengwe e mebotse yeo re ka e latelago?—
Ke therešo gore ka Beibeleng o ka ithuta mabapi le diphošo tše dingwe tšeo di ilego tša dirwa ke Hesekia, Dafida, Jothama le batho ba bangwe ba sa phethagalago. Eupša batho bao ba be ba rata Jehofa, ba ile ba amogela diphošo tša bona gomme ba leka go dira se se nepagetšego. Gopola gore ke Morwa wa Modimo feela, e lego Jesu, yoo a bego a phethagetše. A re ithute go yena kudu gomme re leke go latela mohlala wa gagwe.
Bala ka Beibeleng ya gago
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


c: text/html

text:
Godiša Bao ba Swanelwago ke go Godišwa
“Go Yo a dutšego sedulong sa bogoši le go Kwana a e be tšhegofatšo, kgodišo, letago le matla go iša mehleng ya neng le neng.”
DIKOPELO: 9, 108
1. Ke ka baka la’ng batho ba bangwe ba swanelwa ke go godišwa, gona re tlo ithuta ka’ng sehlogong se?
GO GODIŠA motho go bolela go mo swara ka tsela e kgethegilego le go mo hlompha. Gantši re godiša motho yo a dirilego selo se itšego se sebotse goba yo a hlankelago maemong a kgethegilego. Ka gona re ka ipotšiša gore: Re swanetše go godiša bomang, gona ke ka baka la’ng re swanetše go ba godiša?
2, 3. (a) Ke ka baka la’ng Jehofa a swanelwa ke go godišwa ka mo go kgethegilego? (Bona seswantšho se se lego ka mo godimo.) (b) Kwana yeo go bolelwago ka yona go Kutollo 5:13 ke mang, gona ke ka baka la’ng re swanetše go mo godiša?
2 Go etša ge Kutollo 5:13 e bontšha, re swanetše go godiša “Yo a dutšego sedulong sa bogoši le . . . Kwana.” Kutollo kgaolo 4 e bontšha le lengwe la mabaka ao re swanetšego go godiša Jehofa. Kgaolong yeo, dibopiwa tša moya kua legodimong di reta Jehofa ka mantšu a hlabošago, “yena Yo a phelago go iša mehleng ya neng le neng.” Di re: “Wena Jehofa Modimo wa rena o swanelwa ke go amogela letago, kgodišo le matla, gobane o bopile dilo ka moka gomme di bile gona le go bopša ka baka la thato ya gago.”
3 Kwana ke Jesu Kriste, yona “Kwana ya Modimo yeo e tlošago sebe sa lefase!” (Joh. 1:29) Beibele e re botša gore Jesu o feta kgole batho ka moka bao ga bjale ba bušago e le dikgoši le bao e kilego ya ba dikgoši. E re: “[Ke] yena Kgoši ya bao ba bušago e le dikgoši le Morena wa bao ba bušago e le marena, yena a nnoši yo a sa hwego, yo a dulago seetšeng se se sa batamelegego, yo go se nago motho yo a kilego a mmona goba yo a ka mmonago.” (1 Tim. 6:14-16) Ruri seo ke therešo, ka gore ga go na kgoši le ge e le efe yeo e kilego ya re hwela gore re lebalelwe dibe tša rena. Na ga o ikwe o tutueletšega go goeletša gotee le barongwa ba dimilionemilione ba legodimong bao ba rego: “Kwana [yeo] e bego e hlabilwe e swanelwa ke go amogela matla, mahumo, bohlale, bokgoni, kgodišo, letago le tšhegofatšo”?
4. Ke ka baka la’ng go godiša Jehofa le Kriste e se taba ya boikgethelo?
4 Go godiša Jehofa le Kriste ga se taba ya boikgethelo. Ge e ba re nyaka bophelo bjo bo sa felego, re swanetše go ba godiša. Mantšu a Jesu ao a lego go Johane 5:22, 23 a re thuša go bona taba yeo gabotse. A re: “Tate ga a ahlole motho le gatee, eupša o gafetše kahlolo ka moka go Morwa, e le gore bohle ba godiše Morwa go etša ge ba godiša Tate. Yo a sa godišego Morwa, ga a godiše Tate yo a mo romilego.”
5. Ke ka baka la’ng re swanetše go hlompha le go godiša batho ba bangwe go fihla tekanyong e itšego?
5 Batho ba bopilwe ka ‘seswantšho sa Modimo.’ (Gen. 1:27) Ke ka baka leo ba bantši ba bona ba kgonago go bonagatša dika tša Modimo, gaešita le ge ba dira seo ka tekanyo e sa swanego. Batho ba kgona go bontšhana lerato, botho le kwelobohloko. Ka ge ba bopilwe ba na le letswalo, ka tlhago ba tseba se se nepagetšego le se se fošagetšego, se se lokilego le se sebe, gaešita le ge ba fela ba dira diphošo. (Baroma 2:14, 15) Batho ba bantši ba rata dilo tše dibotse le tše di hlwekilego. Ka moka ga bona ba nyaka go phedišana le ba bangwe ka khutšo. Ba lemoga goba ba sa lemoge, ba kgona go bonagatša dika tša Modimo go fihla bokgoleng bjo itšego. Ka baka leo, ba swanelwa ke go hlomphiwa le go godišwa ka tekanyo e itšego.
KAMOO RE KA GODIŠAGO BA BANGWE KA TSELA YA MALEBA
6, 7. Dihlatse tša Jehofa di fapana bjang le batho ba bantši tabeng ya go godiša ba bangwe?
6 Re swanetše go tseba moo re felelago gona ge re godiša batho ba bangwe. Batho ba bantši ba laolwa kudu ke moya wa lefase la Sathane. Ke ka baka leo ba ratago go dira batho ba itšego medingwana ya bona go e na le gore ba no ba hlompha le go ba godiša ka tsela e lekanetšego. Ba hlompha ka mo go feteletšego baetapele ba bodumedi le ba dipolotiki, boradipapadi gotee le batho ba bangwe ba go tuma, e bile ba ba lebelela eka ke barongwa. Ka baka leo, bafsa le batho ba bagolo ba tšea batho bao e le mehlala ya bona, mohlomongwe ka go ekiša tsela yeo ba dirago dilo ka yona, tsela yeo ba aparago ka yona, goba yeo ba itshwarago ka yona.
7 Bakriste ba therešo ga ba godiše batho ka tsela e bjalo e feteletšego. Kriste ke motho a nnoši yo a kilego a phela mo lefaseng yo a re beetšego mohlala o phethagetšego wo re swanetšego go o latela. (1 Pet. 2:21) Modimo a ka se kwane le rena ge re ka godiša batho ba bangwe ka tsela e feteletšego. Re swanetše go dula re gopola therešo ye ya bohlokwa: “Bohle ba dirile sebe gomme ba hlaelelwa ke letago la Modimo.” (Baroma 3:23) Ruri ga se ra swanela go godiša motho le ge e le ofe tše ekego ke modingwana!
8, 9. (a) Dihlatse tša Jehofa di lebelela bjang bahlankedi ba mmušo? (b) Re swanetše go ba thekga go fihla bokgoleng bofe?
8 Lefaseng la lehono, batho ba bangwe ba hlankela maemong a phagamego. Ka mohlala, bahlankedi ba mmušo ba neilwe mošomo wa go thuša batho le go kgonthišetša gore ba latela melao. Mošomo wa bona o hola batho ka moka. Ke ka baka leo moapostola Paulo a eleditšego Bakriste gore ba lebelele bahlankedi ba bjalo ba mmušo e le “balaodi ba bagolo” bao re swanetšego go ikokobeletša bona. O itše go bona: “Neang bohle tše di ba swanelago, yo a swanelwago ke lekgetho, le mo nee lekgetho; . . . yo a swanelwago ke kgodišo, le mo nee kgodišo e bjalo.”
9 Ke ka baka leo Dihlatse tša Jehofa di godišago bahlankedi bao ba mmušo. Di dira seo ge di laelwa go dira bjalo, goba e le ge di latela setšo sa mo di dulago. Re dirišana gabotse le bahlankedi bao ba mmušo ge ba dutše ba dira mešomo ya bona. Eupša ga re ba godiše ka tsela e feteletšego goba go ba thekga dilong tšeo Modimo a di hloilego. Re ba godiša ka tsela yeo Mangwalo a rego re ba godiše ka yona. Re ka se robe melao ya Modimo goba ra tšea lehlakore ditabeng tša lefase e le ge re leka go ba kgahliša.
10. Bahlanka ba Jehofa ba bogologolo ba re beetše mohlala ofe o mobotse wa go dirišana le babuši le bahlankedi ba mmušo?
10 Bahlanka ba Jehofa ba bogologolo ba re beetše mohlala o mobotse wa go dirišana le babuši le bahlankedi ba mmušo. Ge Mmušo wa Roma o be o laela badudi ba dinageng tšeo o bego o di laola gore ba yo ingwadiša, Josefa le Maria ba ile ba dira seo. Ba ile ba tšea leeto la go ya Betlelehema gaešita le ge Maria a be a le kgauswi le go belega ngwana wa gagwe wa mathomo. (Luka 2:1-5) Ka morago ge Paulo a be a latofatšwa ka gore o tshetše molao, o ile a itwela ka tlhompho le go godiša Kgoši Heroda Agaripa le Fesito, yoo a bego a buša naga ya Judea yeo e bego e laolwa ke Mmušo wa Roma.
11, 12. (a) Ke ka baka la’ng tsela yeo re swarago bahlankedi ba mmušo ka yona e sa swane le yeo re swarago baetapele ba bodumedi? (b) Go ile gwa ba le mafelelo afe a mabotse ka morago ga gore Hlatse ya kua Austria e godiše radipolotiki yo a itšego?
11 Lega go le bjalo, Dihlatse tša Jehofa ga di sware baetapele ba bodumedi ka tsela e kgethegilego, gaešita le ge baetapele bao ba nyaka go swarwa bjalo. Madumedi a maaka a senya Modimo leina, e bile a ruta batho maaka a diriša Lentšu la Modimo. Ka baka leo, re hlompha baetapele ba bodumedi go no swana le batho ba bangwe, eupša ga se ra swanela go ba swara ka tsela e kgethegilego. Gopola gore Jesu o ile a botša baetapele ba bodumedi ba mehleng ya gagwe ka go lebanya gore ke baikaketši le bahlahli bao ba foufetšego. (Mat. 23:23, 24) Eupša go nea bahlankedi ba mmušo kgodišo yeo e ba swanetšego le go ba hlompha, go ka ba le mafelelo a mabotse kudu.
12 Ngwanabo rena Leopold Engleitner e be e le Hlatse e fišegago kua Austria, yoo Manazi a ilego a mo swara gomme a mo romela kampeng ya tlaišo kua Buchenwald ka terene. Monna yo mongwe wa mohlomphegi e lego Heinrich Gleissner le yena o be a golegilwe gomme a le ka tereneng yeo. E be e le radipolotiki wa kua Austria. Eupša Manazi a be a mo hloile kudu. Ge terene e lebile kampeng yeo ya tlaišo, ka tlhompho Ngwanabo rena Engleitner o ile a hlalosetša Gleissner ditumelo tša gagwe, gomme Gleissner a theetša ka kelohloko. Ka morago ga ntwa ya bobedi ya lefase, mohlomphegi Gleissner o ile a diriša leboelela matla a gagwe a bolaodi go thuša Dihlatse tša Jehofa tša kua Austria. Mohlomongwe o ka nagana ka ditšhegofatšo tše dingwe tšeo Dihlatse di bilego le tšona feela ka gobane di ile tša hlompha bahlankedi ba mmušo le go ba nea kgodišo yeo Beibele e rego re ba nee yona.
BATHO BA BANGWE BAO RE SWANETŠEGO GO BA GODIŠA
13. Ke bomang bao ka mo go kgethegilego re swanetšego go ba hlompha le go ba godiša, gona ka baka la’ng?
13 Re swanetše go godiša badumedigotee le rena le go ba hlompha, kudukudu bagolo bao ba re eteletšego pele. (Bala 1 Timotheo 5:17.) Re godiša bana babo rena ba go sa šetšwe gore ke ba morafo ofe, ba rutegile gakaakaang, ba na le maemo afe setšhabeng le gore ke bahumi goba badiidi. Beibele e ba bitša “dimpho tšeo e lego banna,” e bile e bontšha gore Modimo o ba šomiša kudu ka mokgatlong wa gagwe go re hlokomela. (Baef. 4:8) Nagana ka bagolo ba phuthego, balebeledi ba tikologo, ditho tša Komiti ya Lekala le ditho tša Sehlopha se Bušago. Bana babo rena ba lekgolong la pele la mengwaga ba be ba hlompha kudu bao ba bego ba etelela pele phuthego. Le rena re swanetše go dira bjalo. Ga re lebelele bana babo rena ba go tuma ka mokgatlong eka ke medingwana, goba go ba swara eka ke barongwa. Lega go le bjalo, re a ba hlompha le go ba godiša ka gobane ba šoma ka thata e bile ba ikokobeditše.
14, 15. Hlalosa phapano gare ga badiši ba makgonthe ba Bakriste le bao ba ipotšago gore ke badiši.
14 Bagolo bao ba re eteletšego pele ke badiši bao ba ikokobeditšego. Go bontšha gore ba ikokobeditše, ga ba nyake re ba swara eka ke batho ba go tuma. Ka baka leo, ba fapana kgole le baetapele ba bodumedi ba mehleng yeno le ba lekgolong la pele la mengwaga bao Jesu a boletšego ka bona gore: “Ba rata dibaka tša ka pelepele menyanyeng le ditulo tša ka pele disinagogeng, le go dumedišwa ka tlhompho marekišetšong le go bitšwa Rabi ke batho.”
15 Badiši ba makgonthe ba Bakriste ka boikokobetšo ba kwa mantšu a Jesu ao a rego: “Le se ke la bitšwa Rabi gobane Morutiši wa lena ke o tee, mola lena ka moka le le bana ba motho. Go feta moo, le se ke la bitša motho mo lefaseng la re tate, gobane Tatago lena ke o tee, Yo a lego legodimong. Le gona le se ke la bitšwa baetapele, gobane Moetapele wa lena ke o tee, Kriste. Eupša yo mogolo go le feta ka moka mo gare ga lena e swanetše go ba modiredi wa lena. Mang le mang yo a ikgodišago o tla kokobetšwa gomme mang le mang yo a ikokobetšago o tla godišwa.” (Mat. 23:8-12) Ke ka baka leo o bonago bagolo lefaseng ka moka ba ratwago, ba hlomphiwago le go godišwa ke badumedigotee le bona.
16. Ke ka baka la’ng o swanetše go tšwela pele o dira maiteko a go kwešiša seo Beibele e se bolelago mabapi le go godiša ba bangwe le go diriša seo o ithutilego sona?
16 Ke therešo gore go ka tšea nako gore re tsebe batho bao re swanetšego go ba godiša le tekanyo yeo re swanetšego go ba godiša ka yona. Seo se ile sa diragalela le Bakriste ba lekgolong la pele la mengwaga. (Dit. 10:22-26; 3 Joh. 9, 10) Eupša re swanetše go dira maiteko a go latela seo Beibele e se bolelago mabapi le go godiša ba bangwe. Ge re ka tseba batho bao re swanetšego go ba godiša le tekanyo yeo re swanetšego go ba godiša ka yona, Jehofa o tla re šegofatša kudu.
MEHOLA YA GO GODIŠA BA BANGWE KA TSELA YA MALEBA
17. E mengwe ya mehola ya go godiša bao ba lego maemong a phagamego ke efe?
17 Ge re ka hlompha bao ba lego maemong a phagamego le go ba godiša, ba ka re thuša gore re bolele ditaba tše dibotse ntle le tšhitišo. Gantši ba feleletša ba lemoga gore re dira mošomo o mobotse. Mengwageng e mmalwa e fetilego, Birgit, e lego mmulamadibogo wa kua Jeremane, o ile a ya moletlwaneng wa bao ba phasitšego dithuto tša bona sekolong seo morwedi wa gagwe a bego a tsena go sona. Barutiši ba ile ba botša Birgit gore ba thabetše go ruta bana ba Dihlatse go theoša le mengwaga. Ba ile ba bolela gore sekolong sa bona go be go ka se thabiše ge nkabe go be go se na bana ba Dihlatse. Birgit o ile a re go bona: “Bana ba rena ba rutwa go phela ka melao ya Modimo, le gona ba rutwa gore ba hlomphe barutiši ba bona le go ba godiša.” Morutiši yo mongwe o ile a re go Birgit: “Ge nkabe bana ka moka ba swana le ba Dihlatse tša Jehofa, sekolong go be go tla swana le paradeiseng.” Ka morago ga dibeke tše mmalwa, yo mongwe wa barutiši bao o ile a ba gona kopanong ya selete kua Leipzig.
18, 19. Ke ka baka la’ng re sa swanela go nea bagolo kgodišo e feteletšego?
18 Ke therešo gore ge re godiša bagolo ka phuthegong re swanetše go dira bjalo re hlahlwa ke melao ya motheo e holago le e phethagetšego yeo e lego ka Lentšung la Modimo. (Bala Baheberu 13:7, 17.) Re swanetše go ba reta ka ge ba šoma ka thata e bile re latele tlhahlo yeo ba re neago yona. Ge re ka dira bjalo, re tla ba thuša gore ba tšwele pele ba phetha maikarabelo a bona ka lethabo. Eupša se ga se re gore re leke go ekiša mogolo yo re naganago gore o a re kgahla. Ga se ra swanela go ekiša tlwaa tsela yeo a aparago ka yona le go itokiša, tsela yeo a fago dipolelo ka yona goba gaešita le tsela yeo a bolelago ka yona. Ge re ka dira bjalo, re ka ipakela mahlo a batho. Ga se ra swanela go lebala gore mogolo yoo ke motho go swana le rena. Motho yo re swanetšego go mo latela le go mo ekiša ke Kriste.
19 Ge re hlompha bagolo le go ba godiša ka tsela e lekanetšego, gomme re sa ba sware eka ke batho ba maemo, re a ba thuša. Re ba thuša gore ba se ke ba thoma go ikgogomoša, go ikwa ba phala ba bangwe goba go ipona.
20. Go godiša ba bangwe go re thuša bjang?
20 Go godiša ba bangwe go re thuša gore re se ke ra ipona re le ba bohlokwa kudu. Go re thuša gore re se ke ra ipetha sehuba ge batho ba bangwe ba re godiša. Le gona go re thuša gore re sepedišane le mokgatlo wa Jehofa
21. Ke’ng seo se re thabišago kudu ge re nea ba bangwe kgodišo yeo e ba swanetšego?
21 Selo seo se re thabišago kudu ge re nea ba bangwe kgodišo yeo e ba swanetšego ke gore re thabiša Modimo. Ge re dira bjalo, re bontšha gore re a mo kwa le gore re a mmotegela. Seo se mo thuša gore a kgone go araba motho le ge e le ofe yo a mo kwerago. (Die. 27:11) Lefase le tletše ka batho bao ba godišago batho ba bangwe ka tsela e fošagetšego. Rena re leboga gore Jehofa o re ruta kamoo re swanetšego go godiša batho ba bangwe.

robotstxt: allowed

filter: keep


text:
TŠA MOLAO LE DITOKELO TŠA BATHO
Kyrgyzstan
Na Tokologo ya Bodumedi e tla Tsoga e Bile Gona Kyrgyzstan?
Ka December 24, 2014, Kgorokgolo ya Tsheko e ile ya dumelela badudi ka moka, go akaretša le Dihlatse tša Jehofa gore di boledišane le baagišani ba tšona ka ditumelo tša tšona. Na ga bjale Dihlatse tša ka borwa bja Kyrgyzstan di na le tokologo ya bodumedi?
Kgorokgolo ya Tsheko ya Boipiletšo ya Kyrgyzstan e Thekga Tokologo ya Dihlatse tša Jehofa
Ka September 4, 2014, Repabliki ya Kyrgyz e ile ya thekga boitlamo bja yona bja boditšhabatšhaba bja go hlompha ditokelo tša batho ka go dumelela Dihlatse tša Jehofa go dira mediro ya tšona ya bodumedi nageng ka bophara.


text:
September 5-
11
Psalme 119
Kopelo 48 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
‘Sepela Molaong wa Jehofa’: (10 mets.)
Ps 119:1-8
—Lethabo la kgonthe le ithekgile ka gore re sepele molaong wa Modimo (w05 4/15 10 ¶3-4)
Ps 119:33-40
—Lentšu la Modimo le re nea sebete seo re se hlokago gore re kgone go lebeletšana le diteko bophelong (w05 4/15 13 ¶12)
Ps 119:41-48
—Tsebo e nepagetšego ya Lentšu la Modimo e dira gore re bolele ditaba tše dibotse re kgodišegile (w05 4/15 13 ¶13-14)
-
Go Epa Matlotlo a Moya: (8 mets.)
Ps 119:71
—Go tlaišwa go ka ba le mehola efe? (w06 9/1 14 ¶4)
Ps 119:96
—Ke’ng seo se bolelwago ke mantšu a rego, “ke bone go na le seo se hlaelago go tšohle tšeo di phethagetšego”? (w06 9/1 14 ¶5)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 119:73-93
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Kgothaletša bagoeledi go itirela dithero tša bona.
BOPHELO BJA BOKRISTE
Kopelo 69
“Re ka Dira Eng ge go ka Araba Ngwana ge re Kokota?”: (5 mets.) Polelo.
Tše di Nyakegago tša Phuthego: (10 mets.) Mohlomongwe le ka ahlaahla dithuto tšeo re ithutilego tšona ka Pukung ya Ngwaga. (yb16 59-62)
Thuto ya Beibele ya Phuthego: (30 mets.) ia kgao. 23 ¶15-29 le poeletšo go letl. 204
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 13 le Thapelo


text:
KGAOLO 95
O Ruta ka Tlhalo le go Rata Bana
MATEO 19:1-15 MAREKA 10:1-16 LUKA 18:15-17
JESU O HLALOSA PONO YA MODIMO KA TLHALO
MPHO YA GO SE TSENE LENYALONG
GO NYAKEGA GORE RE SWANE LE BANA BA BANYENYANE
Ge ba tloga Galilea, Jesu le barutiwa ba gagwe ba tshela Noka ya Jorodane gomme ba tšea tsela yeo e phatšago Perea yeo e yago borwa. La mafelelo ge Jesu a be a le Perea, o ile a botša Bafarisei molao wa Modimo wa mabapi le tlhalo. (Luka 16:18) Bjale ba tsoša taba yeo gape e le gore ba leke Jesu.
Moshe o ngwadile gore monna a ka hlala mosadi ka baka la “selo se sengwe seo a se bonego se sa hlomphege” go yena. (Doiteronomio 24:1) Go na le dipono tše di sa swanego mabapi le mabaka a tlhalo. Ba bangwe ba dumela gore motho a ka hlala le ka baka la dilo tše di sa rego selo. Ka gona Bafarisei ba botšiša gore: “Na go dumelelwa ke molao gore monna a hlale mosadi wa gagwe ka lebaka le lengwe le le lengwe?”—Mateo 19:3.
Go e na le gore Jesu a ye ka dikgopolo tša batho, ka bokgwari o hlalosa morero wa Modimo wa lenyalo. O re: “Na ga se la bala gore yo a ba bopilego mathomong o ba dirile e le yo motona le yo motshadi, gomme a re: ‘Ka lebaka le monna o tla tlogela tatagwe le mmagwe, a kgomarela mosadi wa gagwe gomme ba babedi ba e tla ba nama e tee’? Ka gona, ga e sa hlwa e le ba babedi, eupša ke nama e tee. Ka baka leo, se Modimo a se tlemagantšego jokong go se be le motho yo a se aroganyago.” (Mateo 19:4-6) Ge Modimo a be a nyadiša Adama le Efa, ga se a rulaganya gore lenyalo la bona le fele.
Bafarisei ba ngangišana le Jesu ka taba ye, ba botšiša gore: “Ka gona, ke ka baka la’ng Moshe a laetše gore mosadi a newe lengwalo la bohlatse la go mo raka le go mo hlala?” (Mateo 19:7) Jesu o re go bona: “Moshe o le dumeletše gore le hlale basadi ba lena ka baka la bopelothata bja lena, eupša go be go se bjalo go tloga mathomong.” (Mateo 19:8) Lentšu “mathomong” le be le sa šupe mehleng ya Moshe; le be le šupa ge Modimo a thoma lenyalo kua Edene.
Ke moka Jesu o tšweletša therešo e bohlokwa, o re: “Ke re go lena: Mang le mang yo a hlalago mosadi wa gagwe ge e se ka lebaka la bootswa [Segerika, por·neiʹa], a nyala yo mongwe, o a hlotlola.” (Mateo 19:9) Ka gona, boitshwaro bjo bo gobogilego bja botona le botshadi ke lebaka le nnoši la ka Mangwalong la gore motho a hlale.
Seo se tutuetša barutiwa gore ba re: “Ge e ba boemo bo le bjalo ka monna le mosadi wa gagwe, gona ga se bohlale go nyala.” (Mateo 19:10) Ga go pelaelo gore motho yo a naganago go tsena lenyalong o swanetše go lemoga gore ke tlemo ya sa ruri!
Ge e le tabeng ya go se tsene lenyalong, Jesu o hlalosa gore ba bangwe ba tswetšwe ba opafetše, ba ka se kgone go thabela ditswalano tša lenyalong. Ba bangwe ba opafaditšwe ke batho, ba golofatšwa ditho tša bona tša pelego. Lega go le bjalo, ba bangwe ba gatelela kganyogo ya bona ya go thabela dikopano tša botona le botshadi. Ba dira se e le gore ba gafe nako ya bona ka botlalo ditabeng tšeo di sepedišanago le Mmušo wa Modimo. Jesu o kgothaletša batheetši ba gagwe ka gore: ‘Yo a ka amogelago go se tsene lenyalong a a go amogele.’—Mateo 19:12.
Bjale batho ba thoma go tliša bana ba bona ba banyenyane go Jesu. Lega go le bjalo, barutiwa ba a ba kgalemela, mohlomongwe ba sa nyake gore ba tshwenye Jesu. Ge Jesu a bona se, o a galefa gomme o re go bona: “Lesang bana ba tle go nna; le se leke go ba thibela, gobane Mmušo wa Modimo ke wa ba bjalo ka bona. Ruri ke re go lena: Mang le mang yo a sa amogelego Mmušo wa Modimo go swana le ngwana, a ka se tsene go wona le gatee.”—Mareka 10:14, 15; Luka 18:15.
Ruri ye ke thuto e botse! E le gore re amogele Mmušo wa Modimo, re swanetše go ba ba ikokobeditšego le ba rutegago go swana le bana ba banyenyane. Bjale Jesu o bontšha gore o rata bana ka go ba gokarela le go ba šegofatša. Le gona o rata bohle bao ba “[amogelago] Mmušo wa Modimo go swana le ngwana.”—Luka 18:17.
Ithute ka mo go oketšegilego
Na Beibele e Dumelela Tlhalo?
Ithute ka seo Modimo a se dumelelago le seo a se hloilego.
Dipotšišo tše Tšwago go Babadi—November 2012
Mantšu a Jesu a mabapi le mpho ya go se be lenyalong ge e le gabotse a ra go re’ng?


text:
Ekwa Badiši ba Jehofa
“Kwang bao ba etelelago pele gare ga lena gomme le ikokobetše, gobane ba hlokomela meoya ya lena.” —BAHEB. 13:17.
1, 2. Ke ka baka la’ng go le bohlokwa gore Jehofa a itshwantšhe le modiši?
JEHOFA o itshwantšha le modiši. (Hesek. 34:11-14) Se se bohlokwa ka gobane se re thuša go kwešiša kamoo Jehofa a lego ka gona. Modiši yo lerato o ikarabela ka mo go feletšego ka tšhireletšego le go phela gabotse ga mohlape wa dinku tšeo a di hlokometšego. O di iša mafulong a matala le moo go nago le meetse a mantši (Ps. 23:1, 2); o di diša mosegare le bošego (Luka 2:8); o di šireletša go dibata (1 Sam. 17:34, 35); o kuka tšeo di sa tšwago go tswalwa (Jes. 40:11); o tsoma tšeo di lahlegilego gomme a oka tšeo di gobetšego.—Hesek. 34:16.
2 Ka ge batho ba Jehofa ba mehleng ya bogologolo ba be ba dula moo batho ba bantši e bego e le barui le balemi, ba ile ba kwešiša di tloga fase seo se bolelwago ke go itshwantšha ga Jehofa Modimo le modiši yo lerato. Ba be ba tseba gore dinku di swanetše go hlokomelwa gore di gole gabotse. Ka kgopolo ya moya, go bjalo le ka batho. (Mar. 6:34) Ge batho ba sa hlokomelwe moyeng le go etelelwa pele gabotse, ba tla tlaišega. Ba ba kotsing le go aroga boitshwarong—go etša ge “dinku tšeo di se nago modiši” di šwalalana. (1 Dikg. 22:17) Lega go le bjalo, Jehofa ka lerato o nea batho ba gagwe dinyakwa tša bona.
3. Re tlo ahlaahla’ng sehlogong se?
3 Taba ya gore Jehofa o itshwantšha le modiši e na le seo e se bolelago le lehono. Jehofa o sa dutše a hlokomela batho ba gagwe bao ba swanago le dinku. Anke re boneng kamoo a hlahlago dinku tša gagwe ka gona le go di nea dinyakwa tša tšona lehono. Le gona re tlo ahlaahla seo dinku di swanetšego go se dira gore di holwe ke lerato leo Jehofa a di bontšhago lona.
MODIŠI YO BOLETA O KGETHA BADIŠI BA BANGWE GORE BA MO THUŠE
4. Jesu o kgatha tema efe go hlokomeleng dinku tša Jehofa?
4 Jehofa o kgethile Jesu gore e be Hlogo ya phuthego ya Bokriste. (Baef. 1:22, 23) Ka ge Jesu e le “modiši yo boleta,” o bonagatša lerato la Tatagwe, dika tša gagwe ka moka le go phetha merero ya gagwe. E bile Jesu ‘o gafile moya wa gagwe ka baka la dinku.’ (Joh. 10:11, 15) Ruri sehlabelo sa Kriste sa topollo ke tšhegofatšo go batho! (Mat. 20:28) Le gona ke morero wa Jehofa gore “yo mongwe le yo mongwe yo a dumelago go [Jesu] a se ke a fedišwa, eupša a be le bophelo bjo bo sa felego.”—Joh. 3:16.
5, 6. (a) Jesu o kgethile bomang gore ba hlokomele dinku tša gagwe, gona dinku di swanetše go dira’ng gore di holwe ke tokišetšo ye? (b) Lebaka le legolo la gore re nyake go kwa bagolo ba phuthego e swanetše go ba lefe?
5 Dinku di arabela bjang go Modiši yo Boleta e lego Jesu Kriste? Jesu o itše: “Dinku tša ka di theetša lentšu la ka e bile ke a di tseba gomme di a ntatela.” (Joh. 10:27) Go theetša lentšu la Modiši yo Boleta go bolela go latela tlhahlo ya gagwe dilong tšohle. Se se akaretša go dirišana le badiši ba moya bao a ba kgethilego gore ba mo thuše. Jesu o boletše gore baapostola le barutiwa ba gagwe ba be tla tšwetša pele modiro wo a bego a o thomile. Ba be ba tla “ruta” le go ‘fepa dinku tša Jesu tše dinyenyane.’ (Mat. 28:20; bala Johane 21:15-17.) Ge ditaba tše dibotse di be di dutše di phatlalala lefaseng ka bophara gomme palo ya barutiwa e oketšega, Jesu o ile a rulaganya gore Bakriste bao ba godilego moyeng ba diše diphuthego.—Baef. 4:11, 12.
6 Ge moapostola Paulo a be a ngwalela balebeledi ba phuthego ya Efeso ya lekgolong la pele la nywaga, o boletše gore moya o mokgethwa o ba kgethile go ba balebeledi “gore [ba] diše phuthego ya Modimo.” (Dit. 20:28) Go bjalo le ka balebeledi ba Bakriste lehono, ka gobane le bona ba kgethwa go ya ka ditshwanelego tšeo di lego ka Mangwalong ao a buduletšwego ka moya o mokgethwa. Ka go re’alo, ge re ekwa balebeledi ba Bakriste re bontšha gore re hlompha Badiši ba babedi ba bagolo e lego Jehofa le Jesu. (Luka 10:16) Ga go pelaelo gore le e swanetše go ba lebaka le legolo la gore re nyake go ikokobeletša bagolo. Lega go le bjalo, go sa na le mabaka a mangwe ao a dirago gore e be gabohlale go dira se.
7. Bagolo ba go thuša bjang gore o dule o na le tswalano e botse le Jehofa?
7 Ge bagolo ba hlahla badumedigotee le bona, ba ba nea kgothatšo le keletšo tšeo di theilwego Mangwalong goba melaong ya motheo ya Mangwalo. Morero wa bona ge ba nea tlhahlo e bjalo ga se go laela bana babo bona kamoo ba swanetšego go phela ka gona. (2 Bakor. 1:24) Go e na le moo, ke go nea Bakristegotee le bona tlhahlo ya Mangwalo yeo e tlago go ba thuša go dira diphetho tše dibotse le go dira gore go be le thulaganyo le khutšo ka phuthegong. (1 Bakor. 14:33, 40) Bagolo ba “hlokomela meoya” ka kgopolo ya gore ba rata go thuša setho se sengwe le se sengwe sa phuthego gore se dule se na le tswalano e botse le Jehofa. Ka gona ba tla akgofela go thuša ngwanabo rena goba kgaetšedi ge ba lemoga gore o kgauswi le go gata “kgato e fošagetšego” goba ge a šetše a dirile bjalo. (Bagal. 6:1, 2; Juda 22) Na a ga se mabaka a kwagalago a gore re “[kwe] bao ba etelelago pele”?—Bala Baheberu 13:17.
8. Bagolo ba šireletša bjang mohlape wa Modimo?
8 Moapostola Paulo, yo e bego e le modiši yo a godilego moyeng, o ile a ngwalela bana babo ba Kolose gore: “Kgonthišetšang gore go se be le yo a le thopago ka filosofi le bofora bja lefeela go ya ka tlwaelo ya batho, go ya ka dilo tša motheo tša lefase, e sego go ya ka Kriste.” (Bakol. 2:8) Temošo ye e re nea lebaka le lengwe le le kwagalago la gore re kwe keletšo ya Mangwalo yeo bagolo ba re neago yona. Ba šireletša mohlape ka go fahloša bana babo bona gore ba itiše malebana le bao ba ka lekago go fokodiša tumelo ya bona. Moapostola Petro o lemošitše ka “baporofeta ba maaka” le “barutiši ba maaka” bao ba bego ba tla leka go “goketša bao ba sa tsepamago” gore ba dire dibe. (2 Pet. 2:1, 14) Bagolo ba mehleng yeno le bona ba swanetše go nea ditemošo tše di swanago ge go nyakega. Ka ge e le banna ba Bakriste bao ba godilego moyeng, ke bo-mahlwa-a-di-bona. Go oketša moo, pele ba ka kgethwa, ba ile ba bontšha gore ba kwešiša Mangwalo gabotse le gore ba swanelega go ruta thuto e phelago. (1 Tim. 3:2; Tito 1:9) Kgolo ya bona ya moya, tekatekano ya bona le bohlale bja bona bjo bo theilwego Beibeleng di ba thuša go hlahla mohlape ka bokgoni.
MODIŠI YO BOLETA O FEPA DINKU TŠA GAGWE LE GO DI ŠIRELETŠA
9. Lehono Jesu o hlahla bjang phuthego ya Bokriste le go e fepa?
9 Jehofa o nea mokgatlo wohle wa bana babo rena ba lefase ka bophara motlalo wa dijo tša moya a diriša mokgatlo wa gagwe. Tlhahlo e ntši ya Mangwalo e newa ka dikgatišo tša rena. Go oketša moo, ka dinako tše dingwe mokgatlo o nea bagolo tlhahlo ka go lebanya, e ka ba ka mangwalo goba ka keletšo yeo ba e newago ke balebeledi ba basepedi. Ka ditsela tše bjalo, dinku di hwetša tlhahlo e kwagalago.
10. Ke boikarabelo bofe bjoo badiši ba moya ba nago le bjona ka bao ba arogilego mohlapeng?
10 Ge re bolela ka kgopolo ya moya, balebeledi ba na le boikarabelo bja go šireletša ditho tša phuthego, go di fepa le go kgonthišetša gore di phetše gabotse moyeng, kudukudu tše di ikgobaditšego goba tšeo di babjago moyeng. (Bala Jakobo 5:14, 15.) Ba bangwe ba bona ba ka ba ba arogile mohlapeng gomme ba kgaoditše go hlankela Modimo. Maemong a bjalo, na mogolo yo lerato a ka se dire sohle seo a ka se kgonago go hwetša nku e nngwe le e nngwe yeo e timetšego gomme a e kgothaletša go boela mohlapeng, ke gore, ka phuthegong? Ruri o tla dira bjalo! Jesu o itše: “Tate yo a lego legodimong ga a rate gore gaešita le yo mongwe wa ba banyenyane ba a lobe.”—Mat. 18:12-14.
RE SWANETŠE GO LEBELELA BJANG MAFOKODI A BAGOLO?
11. Ke ka baka la’ng ba bangwe ba ka thatafalelwa ke go kwa tlhahlo ya bagolo?
11 Jehofa le Jesu ke Badiši ba phethagetšego. Eupša badiši bao ba ba kgethilego gore ba hlokomele phuthego ga se ba phethagala. Se se ka dira gore ba bangwe ba thatafalelwe ke go kwa tlhahlo ya bagolo. Batho ba bjalo ba ka fahlela ka gore: ‘Ba fo itshwanela le rena ka gore le bona ga se ba phethagala. Go re’ng re swanetše go kwa keletšo ya bona?’ Ke therešo gore bagolo ga se ba phethagala. Lega go le bjalo, re swanetše go ba le pono e botse ka mafokodi a bona le diphošo tša bona.
12, 13. (a) Re ka re’ng ka mafokodi a ba bangwe ba bao Jehofa a ilego a ba nea maikarabelo? (b) Ke ka baka la’ng mafokodi a banna bao ba nago le maikarabelo a begilwe ka Beibeleng?
12 Mangwalo a bolela phaa ka diphošo tša banna ba mehleng ya bogologolo bao Jehofa a ilego a ba diriša go etelela pele batho ba gagwe. Ka mohlala, Dafida e be e le kgoši e tloditšwego le moetapele wa Isiraele. Lega go le bjalo, o ile a wela molekong gomme a ba le molato wa go hlotlola le wa go bolaya. (2 Sam. 12:7-9) Nagana le ka moapostola Petro. Gaešita le ge a be a neilwe boikarabelo bjo bogolo ka phuthegong ya Bokriste ya lekgolong la pele la nywaga, o ile a dira diphošo tše dikgolo. (Mat. 16:18, 19; Joh. 13:38; 18:27; Bagal. 2:11-14) Ka ntle le Jesu, ga go na motho yo mongwe yo a ilego a phethagala ka morago ga Adama le Efa.
13 Ke ka baka la’ng Jehofa a ile a dira gore bangwadi ba Beibele ba ngwale mafokodi a banna bao a bego a ba kgethile? Le lengwe la mabaka ke gore Modimo o dirile se go re bontšha gore a ka diriša banna ba sa phethagalago go etelela batho ba gagwe pele. Ge e le gabotse, o be a dutše a dira bjalo. Ka gona, ga se ra swanela go diriša mafokodi a bao ba re etelelago pele lehono e le dihlare tša ntšhirela tša gore re ngongorege ka bona goba go se ba kwe. Jehofa o letetše gore re hlomphe bana babo rena ba le go ba kwa.—Bala Ekisodo 16:2, 8.
14, 15. Re ka ithuta’ng tseleng yeo Jehofa a ilego a boledišana le batho ba gagwe mehleng ya bogologolo?
14 Go bohlokwa kudu gore re kwe bao ba re etelelago pele lehono. Nagana kamoo mehleng ya bogologolo Jehofa a bego a boledišana ka gona le batho ba gagwe dinakong tše thata. Ge Baisiraele ba be ba tloga Egipita, Modimo o ile a ba nea ditaelo a diriša Moshe le Arone. E le gore Baisiraele ba pheme kotlo ya lesome, ba ile ba swanelwa ke go kwa taelo ya gore ba je selalelo se se kgethegilego le gore ba tšee a mangwe a madi a nku yeo ba bego ba e bolaile ba a gaše ka mathokong a mabedi a foreime ya lebati le karolong ya ka godimo ya yona ya dintlo tša bona. Ga se ba kwa lentšu le etšwa legodimong le ba botša taelo yeo. Go e na le moo, ba ile ba swanelwa ke go kwa banna ba bagolo ba Isiraele, bao le bona ba bego ba amogetše ditaelo tše go Moshe. (Ek. 12:1-7, 21-23, 29) Maemong ao, Jehofa o ile a diriša Moshe le banna ba bagolo go fetišetša ditaelo tša gagwe bathong ba gagwe. Bagolo ba Bakriste ba dira mošomo o swanago o bohlokwa lehono.
15 Ga go pelaelo gore o ka nagana ka maemo a mangwe a mmalwa a ka Beibeleng a ge Jehofa a be a nea batho ditaelo tšeo di phološago maphelo a diriša batho goba barongwa. Maemong ao ka moka, Modimo o ile a bona go swanetše gore a diriše baemedi ba gagwe. Baromiwa ba ile ba bolela melaetša ka leina la gagwe gomme ba botša batho ba gagwe seo ba bego ba swanetše go se dira gore ba se welwe ke bošula. Na ga re nagane gore Jehofa a ka dira se se swanago ka Haramagedone? Go ba gona, mogolo le ge e le ofe yo a neilwego boikarabelo bja go emela Jehofa goba mokgatlo wa gagwe lehono o swanetše go itlhokomela gore a se diriše gampe matla ao a a neilwego.
“MOHLAPE O TEE WA MODIŠI O TEE”
16. Ke “lentšu” lefe leo re swanetšego go le theetša?
16 Batho ba Jehofa ba bopa “mohlape o tee” ka tlase ga “modiši o tee,” e lego Jesu Kriste. (Joh. 10:16) Jesu o itše o tla ba le barutiwa ba gagwe “matšatši ka moka go fihla bofelong bja tshepedišo ya dilo.” (Mat. 28:20) Ka ge e le Kgoši ya legodimong, o laola ditiragalo ka moka tšeo di re lebišago letšatšing leo a tlago go ahlola lefase la Sathane. E le gore re dule re momagane e bile re bolokegile ka mohlapeng wa Modimo, re swanetše go theetša ‘lentšu ka morago ga rena,’ leo le re botšago tsela yeo re swanetšego go sepela ka yona. “Lentšu” le le akaretša seo moya o mokgethwa wa Modimo o se bolelago go etša ge se ngwadilwe ka Beibeleng le seo Jehofa le Jesu ba re botšago sona ba diriša badiši bao ba ba kgethilego.—Bala Jesaya 30:21; Kutollo 3:22.
17, 18. (a) Mohlape o kotsing efe, eupša re ka kgodišega ka’ng? (b) Re tlo ahlaahla’ng sehlogong se se latelago?
17 Beibele e re Sathane o sepelasepela “go swana le tau e rorago, a nyaka yo a kago go mo metša.” (1 Pet. 5:8) Go etša sebata se sešoro seo se swerwego ke tlala, o laletše mohlape, o letetše sebaka sa go hlasela bao ba fokolago goba bao ba arogago. Le ke lebaka le lengwe la gore re dule re le kgauswi kudu le mohlape ka moka le go “modiši le molebeledi wa meoya ya [rena].” (1 Pet. 2:25) Ge Kutollo 7:17 e bolela ka baphologi ba masetlapelo a magolo e re: “Kwana [Jesu] . . . e tla ba diša, e tla ba iša didibeng tša meetse a bophelo. Modimo o tla phumola megokgo ka moka mahlong a bona.” A kholofetšo e kgahlišago gakaakang!
18 Ka ge re ahlaahlile karolo e bohlokwa kudu yeo e kgathwago ke bagolo ba Bakriste e le badiši bao ba kgethilwego ke Jehofa le Jesu, re swanetše go ipotšiša gore: Banna ba bao ba kgethilwego ba ka kgonthišetša bjang gore ba swara dinku tša Jesu gabotse? Karabo ya potšišo ye e tla ahlaahlwa sehlogong se se latelago.


text:
THUTO 19
Mohlanka yo a Botegago le wa Temogo ke Mang?
Pejana ga lehu la gagwe, Jesu o ile a boledišana ka sephiring le ba bane ba barutiwa ba gagwe—Petro, Jakobo, Johane le Andrea. Ge Jesu a be a bolela e sa le pele ka leswao la go ba gona ga gagwe mehleng ya bofelo, o ile a rotoša potšišo ye e bohlokwa: “Ke mang yo ruri e lego mohlanka yo a botegago le wa temogo, yo Mong wa gagwe a mmeilego gore a hlokomele ba ntlo ya gagwe, gore a ba nee dijo tša bona ka nako e swanetšego?” (Mateo 24:3, 45; Mareka 13:3, 4) Jesu o be a kgonthišetša barutiwa ba gagwe gore bjalo ka “Mong” wa bona, o be a tla kgetha bao ba bego ba tla dula ba nea balatedi ba gagwe dijo tša moya mehleng ya bofelo. Ke mang yo e bego e tla ba mohlanka?
Ke sehlopha se senyenyane sa balatedi ba Jesu bao ba tloditšwego. “Mohlanka” yo go bolelwago ka yena ke Sehlopha se Bušago sa Dihlatse tša Jehofa. O nea barapedigotee le yena ba Jehofa dijo tša moya ka nako e swanetšego. Re ithekgile ka mohlanka yo yo a botegago gore a tšwele pele a re nea “tekanyo ya dijo tša [rena] ka nako e swanetšego.”—Luka 12:42.
O hlokomela tša ka ntlong ya Modimo. (1 Timotheo 3:15) Jesu o neile mohlanka yo boikarabelo bjo bogolo bja go hlokomela modiro wa karolo ya lefaseng ya mokgatlo wa Jehofa—go hlokomela dithoto tša wona, go etelela pele modiro wa boboledi le go re ruta ka diphuthego tša rena. Ka gona, e le gore a re nee seo re se nyakago ge re se nyaka, “mohlanka yo a botegago le wa temogo” o aba dijo tša moya ka dikgatišo tšeo re di dirišago bodireding bja rena, gotee le ka mananeo a diboka tša rena le dikopano.
Mohlanka yo o botegela ditherešo tša Beibele gotee le thomo ya gagwe ya go bolela ditaba tše dibotse, gomme o na le temogo mabapi le kamoo a hlokomelago ka bohlale dikgahlego tša Kriste mo lefaseng. (Ditiro 10:42) Jehofa o šegofatša mošomo wa mohlanka yo ka go dira gore go be le kgolo le go dira gore a kgone go nea dijo tše dintši tša moya.—Jesaya 60:22; 65:13.
Ke mang yo a kgethilwego ke Jesu gore a fepe barutiwa ba gagwe moyeng?
Mohlanka o botega le go ba le temogo ka ditsela dife?
Ithute ka mo go oketšegilego
“Ke Mang yo Ruri e Lego Mohlanka yo a Botegago le wa Temogo?”
Sehlogo se se lokiša kwešišo ya rena ka mohlanka yo a botegago le wa temogo. Bona kamoo katlego ya rena ya moya e ithekgilego ka mokero wo.


text:
APRIL 27, 2015
UNITED STATES
Dorothy Covington, Mosadi wa Ramolao Hayden Covington, o Hlokofala a na le Mengwaga e 92
Dorothy Mae Sennett Covington, yo ka bo-1940 le bo-1950 a ilego a lwela tokologo ya Dihlatse tša Jehofa, o hlokofaletše toropong ya Cincinnati, Ohio ka March 14, 2015, a na le mengwaga e 92.
Go Lwela Ditokelo
Ka bo-1940, Dorothy o ile a ithaopela go ba mothuši wa ramolao Victor Schmidt, e lego Hlatse ya Jehofa yeo e bego e lwela ditokelo tša Dihlatse. Ye e be e le nako yeo Dihlatse tša Jehofa nageng ya United States di bego di tlaišwa o šoro ka baka la go thoma ga moya wa go rata naga moo go ilego gwa latelwa ke Ntwa ya Bobedi ya Lefase. Go se tšee karolo ga Dihlatse meletlong ya go bontšha go rata naga le go gana ga tšona go tsenela bošole ka baka la letswalo go be go le kgahlanong le moya woo o bego o le gona nakong yeo. Puku ya The Lustre of Our Country e bolela gore: “Go tlaišwa ga Dihlatse go thoma ka 1941 go ya go 1943 e ile ya ba mathomo a go hloya bodumedi mengwageng ya bo-1900 nageng ya Amerika.”
Dihlatse di be di hlaselwa ke dihlopha tša bahlolampherefere le go golegwa nageng ka moka ya United States, go akaretša toropo ya Cincinnati, Ohio gotee le Indiana. Victor Schmidt o be a sepela dilete ka moka a emela Dihlatse tša Jehofa tšeo di golegilwego kamoo go sego molaong. Nakong ye, Dorothy e be e se mothuši feela wa Victor Schmidt eupša ka sebete o be a lebeletšana le ditšhošetšo tša go hlaselwa ke bahlolampherefere ge a be a le bodireding bja go ruta batho Beibele.
Tše dingwe tša ditiragalo tšeo Dorothy a ilego a di bona ke bošoro bjo bo ilego bja bakwa ke sehlopha sa bahlolampherefere toropong ya Connersville, Indiana. Matšatši a 17 ka morago ga kahlolo ya Kgorokgolo ya Tsheko molatong wa 1940 wa Minersville School District v. Gobitis, wa mabapi le go dumediša folaga, lephodisa la Connersville le ilego la golega le go phara Dihlatse tše tshela ka molato wa go se hlomphe folaga ya naga ka go gana go dumediša sepelete sa folaga ya Amerika. E bile gona mo toropong ya Connersville moo Victor Schmidt le Hayden Covington, yoo o bego e le moemedi wa Dihlatse tša Jehofa go tloga ka 1939-1963, ba ilego ba emela Dihlatse tša Jehofa tše pedi tšeo ka morago di ilego tša pharwa ka molato wa go loga maanomabe.
Ka morago ga go bolela mantšu a go phetha, Mna. Covington o ile a tloga ka pejana go yo swara sefofane go ya tshekong toropong ya Maine, eupša Victor Schmidt le mosadi wa gagwe ba ile ba dula gore ba kwe phetho ya kgoro. Ka morago ga tsheko, ba ile ba hlaselwa o šoro ke sehlopha se segolo sa bahlolampherefere. Victor, mosadi wa gagwe le ba bangwe ba ile ba bethwa eupša mafelelong ba ile ba kgona go tšhaba.
Ge go be go boledišanwa le Moh. Dorothy dibeke tše tharo pele a ka hlokofala, o boletše gore dikgwedi tše 10 pele kgoro e ka ntšha kahlolo, Dihlatse tše 75 di be di šetše di golegilwe toropong ya Connersville ka baka la ditatofatšo tša maaka tša gore Dihlatse di loga maanomabe. Dorothy o boletše gore: “Dihlatse tše dintši di ile tša golegwa, gomme ka nako yeo toropong ya Connersville re be re tlaišwa kudu.”
Hayden Covington, Victor Schmidt le ba bangwe ba ile ba tšwela pele ba lwela ditokelo tša Dihlatse tša Jehofa. Mna. Covington le Mna. Schmidt ba ile ba atlega ka go fetola kahlolo ya kgoro malebana le go bona Dihlatse tša toropong ya Connersville molato, gomme Covington o ile a thuša Schmidt ka melato e mengwe tikologong yeo. Ge Dorothy a be a thekga banna ba ka go ba mothuši wa bona, yena le Hayden e ile ya ba bagwera ke moka ba nyalana ka 1949.
Ge ba le Ntlongkgolo ya Dihlatse
Dorothy o ile a hudugela toropong ya New York go thekga monna wa gagwe Hayden mošomong wa gagwe o boima ntlongkgolo ya Dihlatse tša Jehofa Brooklyn, New York, gomme o ile a fetša nako ya gagwe e ntši modirong wa go ruta batho Beibele mola Hayden a be a elwa dintwa tše dintši tša molao. Mna. Covington o be a tsebja kgole le kgauswi e le ramolao yo a nago le bokgoni mehleng ya gagwe, o ile a šoma ka thata melatong e makgolokgolo yeo e bego e le mabapi le ditokelo tša Dihlatse tša Jehofa. O ile a lwela Dihlatse pele ga Kgorokgolo ya Tsheko ka makga a fetago a 40 gomme ka makga a fetago 100 o ile a di lwela dikgorong tša tsheko tša boipiletšo.
Dorothy o be a eya le monna wa gagwe Hayden Kgorongkgolo ya Tsheko ge a be a lwela Dihlatse tša Jehofa nageng ya United States ka moka. O boletše gore: “Hayden o be a lwela ditokologo tšeo rena ka dinako tše dingwe re ka di tšeago bohwefo. Ke nagana gore o ile a dira botse ka go fetša bophelo bja gagwe ka moka a thuša bao ba bego ba nyaka thušo—e sego feela nageng ya United States eupša le dinageng tše dingwe tše dintši.”
Lapa le Bodiredi
Ka 1959, Dorothy le Hayden ba ile ba ba le morwedi yo leina la gagwe e lego Lynn, ke moka mengwaga e meraro ya go latela ba ba le morwa yo leina la gagwe e lego Lane. Ge nako e dutše e eya lapa le le ile la tloga toropong ya New York la boela Ohio ka 1972. Ge bana ba godile, Dorothy o ile a fetša bophelo bja gagwe a ruta batho Beibele.
Hayden o ile a hlokofala ka November 21, 1978. Dorothy o ile a boela mošomong wa gagwe wo o bego o akaretša go beakanya kgatišo khomphutheng ka tsela yeo e tla bogegago ka yona ge e gatišitšwe, a šomela dikhamphani tše fapafapanego tša dikuranta go akaretša le The Cincinnati Enquirer. Mošomo wa gagwe o be o le boima, o tšewa e le mošomo wa banna ka ge a be a swanelwa ke go beakanya motšhene pele a šoma. Ka morago ga go rola modiro ka 1988, Dorothy o ile a boela mošomong wa gagwe wa go ruta batho Beibele ka nako e tletšego. O be a tsebja ka mafolofolo a gagwe a sa felego, go tseba ga gagwe Beibele le bokgoni bja gagwe bja go araba dipotšišo ka go ya thwii temaneng ya Beibele ye e arabago potšišo yeo.
Morwa wa Dorothy e lego Lane o ile a hlokofala pele ga gagwe, gomme yena o tlogela morwedi wa gagwe e lego Lynn Elfers; mokgonyana wa gagwe e lego Gary Elfers; ditlogolo tše pedi; le moratho wa gagwe e lego Ruth Sennett Naids.


text:
Babadi ba Rena ba a Botšiša . . .
Na Tumelo ya Bodumedi ke Seikokotlelo?
Seikokotlelo sa maikwelo ke tsela ya go iphora yeo e dirago gore motho a hlokomologe dilo tša kgonthe le go mo thibela go bea mabaka ka tsela e kwagalago. Ka mohlala, batho ba bangwe ba diriša bjala bjalo ka seikokotlelo. Mathomong, bjala bo ka ba dira gore ba ikwe ba ikholofela kudu e bile ba kgona go lebeletšana le mathata a bophelo. Eupša ge nako e dutše e eya, bao ba ikokotlelago ka bjala ba a ikgobatša. Na go ka bolelwa seo se swanago ka tumelo ya bodumedi?
Ba bangwe ba swantšha tumelo le go dumela tšohle. Ba bolela gore batho bao ba nago le tumelo ga ba nyake go inaganela goba go dumelela bohlatse bjo bo tiilego bo tutuetša ditumelo tša bona. Baswayadiphošo ba bjalo ba bontšha gore bao ba nago le tumelo e tiilego ya bodumedi ba hlokomologa seo e lego therešo.
Beibele e na le mo gontši mo e go bolelago ka tumelo. Lega go le bjalo, ga go na moo e re kgothaletšago go dumela tšohle goba go se šetše. E bile ga e kgothaletše go tšwafa go nagana. Ka mo go fapanego, e bitša batho bao ba dumelago mantšu ohle ao ba a kwago e le bao ba se nago temogo, gaešita le mašilo. (Diema 14:15, 18) Ruri e be e tla ba bošilo go amogela gore kgopolo e itšego ke therešo ka ntle le go nyakišiša dintlha ka botlalo! Seo se ka swana le go ikhupetša mahlo gomme ra leka go tshela tsela ya semphete-ke-go-fete feela ka gobane motho yo mongwe a re botša gore re dire bjalo.
Go e na le gore Beibele e kgothaletše go dumela tšohle, e re kgothaletša go dula re butše mahlo a rena a seswantšhetšo gore re se forwe. (Mateo 16:6) Re dula re butše mahlo a rena ka go diriša “matla a [rena] a tlhaologanyo.” (Baroma 12:1) Beibele e re tlwaetša go sekaseka bohlatse le go dira diphetho tše kwagalago tšeo di theilwego ditherešong. Ela hloko mehlala e itšego e hwetšwago mangwalong a moapostola Paulo.
Ge Paulo a be a ngwalela bao ba bego ba le phuthegong ya Roma, o be a sa nyake gore ba dumele go Modimo ka gobane a ba boditše gore ba dire bjalo. Go e na le moo, o ile a ba kgothaletša gore ba hlahlobe bohlatse bja gore Modimo ke motho wa kgonthe. O ngwadile gore: “Dika tša gagwe [Modimo] tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego, ke gore matla a gagwe a neng le neng le Bomodimo bja gagwe, moo ba [bao ba ganago bolaodi bja Modimo] hlokago boitshwarelelo.” (Baroma 1:20) Paulo o dirišitše tsela e swanago ya go nea mabaka ge a be a ngwalela Baheberu lengwalo. O itše: “Ke therešo gore ntlo e nngwe le e nngwe e agwa ke motho, eupša yo a agilego dilo ka moka ke Modimo.” (Baheberu 3:4) Lengwalong leo a bego a le ngwaletše Bakriste ba dulago motseng wa Thesalonika, Paulo o ba kgothaleditše gore ba kgethe seo ba se dumelago. O be a nyaka gore ba “[kgonthišetše] dilo tšohle.”—1 Bathesalonika 5:21.
Tumelo ya bodumedi yeo e sa thewago bohlatseng bjo bo kgwagalago e ka fetoga seikokotlelo, seo se dirago gore motho a forwe gomme a tlaišege kudu. Paulo o ngwadile mabapi le batho ba bangwe ba bodumedi ba mehleng ya gagwe gore: “Ke ba hlatsela gore ba fišegela Modimo; eupša e sego go ya ka tsebo e nepagetšego.” (Baroma 10:2) Ka gona, go bohlokwa kudu gore re latele keletšo ya Paulo yeo a e neilego phuthego ya Roma! O ngwadile gore: “Fetogang ka go fetola menagano ya lena, e le gore le itlhatselele thato e botse le e amogelegago le e phethegilego ya Modimo.” (Baroma 12:2) Tumelo e theilwego tsebong e nepagetšego ka Modimo ga e fetoge seikokotlelo, eupša e ba “kotse e kgolo” yeo e re šireletšago gore re se gobale maikwelong le moyeng.—Baefeso 6:16.


text:
Mbhazima Shilowa
Mbhazima Samuel (Sam) Shilowa (b 30 April 1958) ke tonakgolo ya Gauteng, Afrika Borwa.
Shilowa o belegwe Olifantshoek yeo lehono e elego Limpopo. O phetile dithuto tša gage Akani High School ka 1978. Ngwageng o latelago aya Johannesburg go nyaka mošomo. O thomile go šoma John Weinberg Hardware Germiston. Go tloga mowe aya Anglo Alpha Cement Rooderpoort, morago aya PSG Services - Johannesburg. ka 1981, Shilowa e bile leloko la mokgatlo wa babereki. O kgethilwe goba motlatša moperesidente morago yaba moperesidente wa South African Transport and Allied Workers Union.
Ka 1999 o kgethilwe goba tonakgolo ya Gauteng.


text:
Majapane a Hwetša Mpho e Botse Kudu
SEBOKENG se se kgethegilego seo se bego se swaretšwe kua Nagoya, Japane, ka April 28, 2013, Anthony Morris wa Sehlopha se Bušago o ile a dira tsebišo e kgahlišago kudu ya mabapi le go lokollwa ga kgatišo e mpsha ka Sejapane yeo e nago le sehlogo se se rego, The Bible—The Gospel According to Matthew. Sebokeng seo go bile le batho ba ka godimo ga ba 210 000 moo ba bangwe ba bego ba bogetše lenaneo le disekirining ba le mafelong a mangwe. Ka morago ga go kwa tsebišo ye, batheetši ba ile ba bontšha tebogo ya bona ka go betha matsogo nako e telele.
Kgatišo ye ya Ebangedi ya Mateo e gatišitšwe lefsa go tšwa go Phetolelo ya Lefase le Lefsa. Lega go le bjalo, puku ye ya matlakala a 128 ke ya moswananoši. Ngwanabo rena Morris o hlalositše gore e hlametšwe go thuša Majapane. Ke ka baka la’ng puku ye e le ya moswananoši? Ke ka baka la’ng e be e nyakega? Gona batho ba arabetše bjang?
KE KA BAKA LA ENG PUKU YE E LE YA MOSWANANOŠI?
Batho ba bantši ba ile ba makatšwa ke tsela yeo puku ye ya Matthew e ngwadilwego ka yona. Ge motho a ngwala Sejapane, a ka se ngwala go tšwa godimo go ya fase goba a se ngwala ka tsela yeo re e tlwaetšego ya go tloga ka go le letshadi go ya ka go le letona, e bile dikgatišong tše dintši tša lefase, gotee le dikgatišong tša rena se ngwalwa ka tsela yeo re e tlwaetšego. Lega go le bjalo, mongwalo wa puku ye e mpsha o ngwadilwe go tšwa godimo go ya fase, go swana le mongwalo wa dikuranteng tše dintši tša Japane le dikgatišong tše dingwe. Majapane a mantši a hwetša go le bonolo kudu go bala mohuta wo wa mongwalo. Le gona dihlogo tšeo gantši di tšwelelago mathomong a letlakala dikgaolong tša Beibele di tsentšwe gare ga dikgaolo e le dihlogwana gore mmadi a kgone go bona dintlha tše dikgolo gabonolo.
Bana babo rena le dikgaetšedi ba Japane ba ile ba thoma go bala puku ye ya Matthew di tloga fase. Kgaetšedi yo mongwe yo a lego nywageng ya bo-80 o itše: “Ke badile puku ya Mateo ka makga a mantši, eupša mongwalo wo o mofsa le tsela yeo dihlogwana di beilwego ka yona go nthušitše go kwešiša Thuto ya Thabeng ka mo go feletšego.” Kgaetšedi yo mongwe yo mofsa o ngwadile gore: “Ke badile puku ye ka letšatši letee. Nna ke tlwaetše mongwalo o tlwaelegilego, eupša Majapane a mantši a rata mongwalo wo wa go tšwa godimo go ya fase.”
E NGWALETŠWE MAJAPANE
Ke ka baka la’ng puku ye ya Beibele e le bohlokwa kudu tšhemong ya Sejapane? Gaešita le ge Majapane a mantši a sa tsebe mo gontši ka Beibele, a rata go e bala. Ba bantši ba bao ba sa kago ba bona Beibele, ga bjale ba tla ba le sebaka sa go ba le karolo ya yona le go e bala.
Ke ka baka la’ng go kgethilwe puku ya Mateo? Majapane a mantši ge a ekwa lentšu “Beibele,” a nagana ka Jesu Kriste. Ka gona puku ya Mateo e kgethilwe ka baka la gore e na le lešika la Jesu le matswalo a gagwe, Thuto ya gagwe e tumilego ya Thabeng le boporofeta bja gagwe bjo bo makatšago bja mabapi le mehla ya bofelo. Tše ka moka ke ditaba tšeo di kgahlago Majapane a mantši.
Bagoeledi ba mafolofolo kua Japane ba šetše ba thomile go sepedišetša batho puku ye e mpsha modirong wa ntlo le ntlo le maetong a go boela. Kgaetšedi yo mongwe o ngwadile gore: “Ga bjale ke na le dibaka tše dintši tša go nea batho Lentšu la Modimo tšhemong ya rena. Ge e le gabotse, ke ile ka kgona go sepediša kopi e tee ya puku ya Matthew thapameng ya letšatši leo e lokolotšwego ka lona!”
BATHO BA ARABETŠE BJANG?
Bagoeledi ba sepediša bjang puku ye e mpsha? Majapane a mantši a tseba dipolelwana tša go swana le tše di rego “kgoro e tshesane,” ‘diperela pele ga dikolobe’ le yeo e rego “le ka mohla le se ke la belaela ka letšatši le le latelago.” (Mateo 6:34; 7:6, 13) Ba makala kudu ge ba hwetša gore mantšu ao a boletšwe ke Jesu Kriste. Ge ba bona mantšu ao ka pukung ya Matthew, ba bantši ba re: “Ke kgale ke nyaka go bala Beibele bonyenyane gatee feela.”
Ge bagoeledi ba boela bathong bao ba amogetšego puku ya Matthew, beng ba dintlo ba bantši ba bolela gore ba e badile le semeetseng ganyenyane goba ka moka ga yona. Monna yo mongwe yo a lego nywageng ya bo-60 o ile a botša mogoeledi yo mongwe gore: “Ke badile puku ye gantši gomme ya nkhomotša. Hle nthuteng Beibele ka mo go oketšegilego.”
Puku ye ya Matthew e sepedišwa le modirong wa phatlalatša. Ge kgaetšedi yo mongwe a be a le bodireding, o ile a nea mosadi yo a amogetšego puku ye e-mail ya gagwe. Ka morago ga iri, mosadi yoo o ile a ngwalela kgaetšedi yo e-mail gomme a mmotša gore o badile karolo ya puku ye gomme o nyaka go tseba mo go oketšegilego. Ka morago ga beke, mosadi yo o ile a swarelwa thuto ya Beibele ka lekga la mathomo, gomme go se go ye kae a thoma go ya dibokeng.
Go rometšwe dikopi tša ka godimo ga tše 1 600 000 tša puku ya Matthew diphuthegong tša Japane. Kgwedi e nngwe le e nngwe, Dihlatse di nea batho ba diketekete puku ye. Mantšu a ketapele a kgatišo ye a hlalosa maikwelo a bagatiši ba yona ka gore: “Re holofela gore bolumo ye e tla go thuša go rata Beibele kudu.”


text:
LEMETLETŠO
Go Rarolla Dingangišano Ditabeng tša Kgwebo
Ka ge go begilwe go 1 Bakorinthe 6:1-8, moapostola Paulo o ile a bolela ka go sekišana mo go bago gona magareng ga badumedigotee. O ile a nyamišwa ke gore Bakriste ba bangwe kua Korinthe ba be ba “beta pelo [ba] ya kgorong ya tsheko pele ga batho ba sa lokago.” (Temana 1) Paulo o ile a nea mabaka a kwagalago ao Bakriste ba sa swanelago go sekišana dikgorong tša tsheko tša lefase, eupša go e na le moo ba rarolle dingangišano ka go latela tlhahlo e neilwego ka phuthegong. Anke re eleng hloko mabaka a mangwe ao a dirilego gore go newe keletšo ye e buduletšwego, ke moka re hlahlobe maemo a mmalwa ao ka go se lebanye a sa akaretšwego ke taelo ye.
Ge e ba re na le taba ya kgwebo yeo re ngangišanago ka yona le modumedigotee le rena, sa pele re tla nyaka go swaragana le ditaba tše ka tsela ya Jehofa, e sego ya rena. (Diema 14:12) Ka ge Jesu a bontšhitše, go kaone go lokiša ditaba ka go akgofa pele ga gore di fetoge kgang e kgolo. (Mateo 5:23-26) Lega go le bjalo, go a nyamiša gore Bakriste ba bangwe ba ile ba ba manganga ka mo go feteletšego, moo ba ilego ba išana dikgorong tša tsheko. Paulo o itše: “Gore le a sekišana ruri go bolela gore le fentšwe ka mo go feletšego.” Ka baka la’ng? Lebaka le legolo ke gore go išana kgorong ya tsheko mo go bjalo, go ka senya botumo bjo bobotse bja phuthego le bja Modimo yoo re mo rapelago. Ka gona, re tšeela godimo potšišo ya Paulo e rego: “Ke ka baka la’ng le sa upše la dumela go radiiwa?”
Paulo o ile a ba a bolela gore Modimo o neile phuthego yeo tokišetšo e botse ya go rarolla dingangišano tše dintši. Bagolo ke banna ba Bakriste bao ba hlalefišitšwego ke tsebo ya bona ya ditherešo tša Mangwalo, gomme Paulo o bolela gore ba “[kgona] go ahlola magareng ga bana babo” bona ge go tliwa“[ditabeng] tša bophelo bjo.” (Ditemana 3-5) Jesu o bontšhitše gore dingangišano tšeo di akaretšago dibe tše dikgolo tše bjalo ka go thomeletša le bomenetša, di swanetše go rarollwa ka go latela thulaganyo ya megato e meraro: wa pele, ka go katanela go rarolla taba le nnoši; wa bobedi, ge e ba mogato wa pele o folotša, tlišang hlatse e tee goba tše pedi; wa boraro, ge e ba mogato wa bobedi o folotša, išang taba yeo go bagolo bao ba emelago phuthego.
Ke therešo gore bagolo ba Bakriste ga se boramolao goba borakgwebo le gona ga go nyakege gore ba itshware ka tsela yeo. Ga se bona bao ba beago melao yeo bana babo rena ba swanetšego go e latela ge ba lokiša dingangišano tša kgwebo magareng ga bona. Go e na le moo, ba tsoma go thuša batho ka moka bao ba akaretšwago gore ba diriše Mangwalo le go fihlelela tharollo ka khutšo. Melatong e raraganego, ba ka botšiša molebeledi wa tikologo goba ofisi ya lekala ya Dihlatse tša Jehofa. Lega go le bjalo, go na le maemo ao a sa akaretšwego ke keletšo ya Paulo. A mangwe a ona ke afe?
Mabakeng a mangwe, go išana kgorong ya tsheko e ka no ba mogato o swanetšego go latelwa goba o nyakegago go ya ka molao e le gore go fihlelelwe tharollo e botho le ya khutšo. Ka mohlala, go išana dikgorong tša tsheko e ka no ba yona tsela feela ya go hwetša lengwalo la tlhalo, tshwanelo ya motswadi ya go hlokomela ngwana, ditefo tša go hlokomela molekane ka tša ditšhelete, ditefo tše tšwago go inšurense, go lokeletšwa lelokelelong la baadimiši bao dikgwebo tša bona di phuhlamego gotee le go kgonthiša ka molao go ba ga kgonthe ga mangwalo a dikabo tša bohwa. Le gona go na le maemo ao ngwanabo rena a ka ikwago a gapeletšega gore a itšhireletše ka go gata mogato wa molao ge a išwa kgorong ya tsheko. *
Ge e ba go sekišana mo go bjalo ga bana babo rena go sa dirwe ka ditshele, ba ka no se tshele keletšo e buduletšwego ya Paulo. * Lega go le bjalo, taba e tlago pele go Mokriste ke go kgethagatšwa ga leina la Jehofa le khutšo gotee le botee bja phuthego. Sa pele le sa bohlokwa ke gore balatedi ba Kriste ba hlaolwa ka lerato la bona, gomme “lerato . . . ga le nyake tša go ikhola.”
^ par. 2 Maemong ao a sa tlwaelegago, Mokriste a ka direla Mokriste yo mongwe sebe se segolo
^ par. 3 Bakeng sa tsebišo e oketšegilego, hle bona Morokami wa March 15, 1997, matlakala 17-22, le Morokami wa October 15, 1991, matlakala 25-28.
Ithute ka mo go oketšegilego
O Bontšha Moya wa Mohuta Mang?
Re ka godiša bjang ditswalano tšeo di nago le khutšo le ba bangwe? Ithute go tšwa mehlaleng e mebotse le e mebe yeo e begilwego ka Beibeleng.


text:
Ke’ng Seo se Dirago Gore Bophelo bja Lapa bo Thabiše?
Na o nagana gore ke . . .
lerato?
tšhelete?
selotsoko?
SEO BEIBELE E SE BOLELAGO
“Go thaba bao ba kwago lentšu la Modimo gomme ba le boloka!” —Luka 11:28, Phetolelo ya Lefase le Lefsa.
KAMOO SEO SE KA GO HOLAGO KA GONA
O ka hwetša lerato la kgonthe.—Baefeso 5:28, 29.
O ka hwetša tlhompho e tseneletšego.—Baefeso 5:33.
O ka hwetša tšhireletšego ya kgonthe.—Mareka 10:6-9.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Modimo ke Mothomi wa lapa. Beibele e re “lapa le lengwe le le lengwe legodimong le lefaseng le [bitšwa] ka” Jehofa Modimo. (Baefeso 3:14, 15) Ka mantšu a mangwe, lapa le bile gona ka baka la Jehofa. Ke ka baka la’ng seo se le bohlokwa?
Ela hloko mohlala wo: Ge o ka ba o eja dijo tše di rothišago mare gomme wa nyaka go tseba metswako yeo e dirišitšwego, o tla botšiša mang? Ka tlwaelo o tla botšiša motho yo a di apeilego.
Ka mo go swanago, gore re tsebe seo se dirago gore bophelo bja lapa bo thabiše, re swanetše go botšiša Jehofa, yena Mothomi wa lapa.—Genesi 2:18-24.
Modimo o na le taba le wena. Go bohlokwa gore malapa a tsome tlhahlo ya Jehofa yeo a e neago ka Lentšu la gagwe. Ka baka la’ng? ‘Ka gobane o a re hlokomela.’ (1 Petro 5:6, 7) Jehofa o go kganyogela tše dibotse—e bile ka mehla keletšo ya gagwe e a hola!—Diema 3:5, 6; Jesaya 48:17, 18.
SEO O KA NAGANIŠIŠAGO KA SONA
O ka dira’ng gore o be monna yo mobotse, mosadi yo mobotse goba motswadi yo mobotse?
Beibele e araba potšišo ye go BAEFESO 5:1, 2 le BAKOLOSE 3:18-21.
Ithute ka mo go oketšegilego
Lapa la Gago le ka Thaba
O ka ba le lenyalo le lapa le thabilego ka go diriša melao ya motheo ya Beibele.


text:
KGAOLO 32
Ke Eng Seo se Dumeletšwego ka Sabatha?
MATEO 12:9-14 MAREKA 3:1-6 LUKA 6:6-11
O FODIŠA SEATLA SA MONNA KA SABATHA
Ka Sabatha e nngwe, Jesu o etela sinagogeng, mohlomongwe kua Galilea. Gona moo o hwetša monna yoo seatla sa gagwe sa la le letona se omeletšego. (Luka 6:6) Bamangwalo le Bafarisei ba lebeletše Jesu ka kelohloko. Ka baka la’ng? Ba utolla seo e lego morero wa bona wa kgonthe ge ba botšiša gore: “Na go fodiša ka Sabatha go dumeletšwe ke molao?”—Mateo 12:10.
Baetapele ba bodumedi ba Bajuda ba dumela gore go fodiša ka Sabatha go dumeletšwe ke molao ge feela bophelo bo le kotsing. Ka gona, e le mohlala, ga se gwa dumelelwa go otlolla lerapo goba go itlema mo o thinyegilego ka Sabatha, e lego maemo ao a sa beego bophelo kotsing. Go molaleng gore bamangwalo le Bafarisei ga se gore ba botšiša Jesu ka gobane ba tshwenyegile e le ka kgonthe ka tlaišego ya monna yo wa batho. Ba leka go hwetša lebaka la go bea Jesu molato.
Lega go le bjalo, Jesu o tseba kgopolo ya bona yeo e kgopamego. O lemoga gore ba na le pono e feteletšego yeo e sego ya mangwalo ka seo se bolelwago ke go tshela molao wa go šoma ka Sabatha. (Ekisodo 20:8-10) O šetše a kile a lebeletšana le go swawa diphošo mo go fošagetšego ka mediro ya gagwe e mebotse. Bjale Jesu o ala motheo bakeng sa ngangišano e kgolo ka go botša monna wa seatla se se omeletšego gore: “Tsoga o tle mo gare.”—Mareka 3:3.
Ge Jesu a retologela go bamangwalo le Bafarisei, o re: “Motho ke mang gare ga lena yo e tla rego ge a na le nku e tee, gomme ge e ba nku yeo e wela ka moleteng ka Sabatha, a ka se kego a e swara a e ntšha?” (Mateo 12:11) Nku e emela peeletšo ya tša ditšhelete, ka gona ba be ba ka se e tlogele ka moleteng go fihlela letšatšing le le latelago; e ka hwa lebakeng leo gomme ba lahlegelwa. Ka ntle le moo, Mangwalo a re: “Moloki o hlokomela bophelo bja seruiwa sa gagwe.”—Diema 12:10.
Jesu ge a bapiša se gabotse, o tšwela pele ka gore: “Na motho ga a bohlokwa go feta nku? Ka gona, go dira selo se sebotse ka Sabatha go dumeletšwe ke molao.” (Mateo 12:12) Ka baka leo, Jesu o be a sa tshele molao wa Sabatha ka go fodiša monna yoo. Baetapele ba bodumedi ba palelwa ke go ganetša kgopolo e bjalo e kwagalago le e bontšhago kwelobohloko. Ba fo homola.
A selekilwe e bile a nyamišitšwe ke dikgopolo tša bona tše fošagetšego, Jesu o a lealea, ke moka o re go monna yoo: “Otlolla seatla sa gago.” (Mateo 12:13) Ge monna a otlolla seatla sa gagwe se omeletšego, se a fola. Seo se thabiša monna yoo, eupša se kgoma bjang bao ba lekago go beela Jesu molaba?
Go e na le go thabela gore seatla sa monna yoo se fodile, Bafarisei ba a tšwa gomme gateetee ba lakana le “lekoko la balatedi ba Heroda ka [Jesu], e le gore ba tle ba mmolaye.” (Mareka 3:6) Go bonagala sehlopha se sa dipolitiki se akaretša ditho tša sehlopha sa bodumedi seo se bitšwago Basadutsei. Ka tlwaelo, Basadutsei le Bafarisei ba a ganetšana, eupša bjale ba ipopile ngatana go ganetšeng ga bona Jesu.
Ithute ka mo go oketšegilego
Na Bakriste ba Swanetše go Boloka Sabatha?
Ge e ba ba sa swanela, gona ke ka baka la’ng Beibele e bitša Sabatha gore ke kgwerano e sa felego?


text:
Ke ka baka la eng re swanetše go ‘dula re phakgame’?
“Ga le tsebe letšatši leo Morena wa lena a tlago ka lona.”
DIKOPELO: 136, 129
1. Bontšha bohlokwa bja go tseba nako yeo re phelago go yona le go ela hloko seo se diregago. (Bona seswantšho se se lego ka mo godimo.)
A RE re o kopanong gomme o lebeletše sešupanako, o bona nako ya gore lenaneo le thome e batamela. O a tseba gore ke nako ya gore o dule fase gomme o thabele mmino o mobose wa ketapele. Ke nako ya gore re homole gomme re theetše mmino o mobose wo sehlopha sa diopedi sa Watchtower se šomilego ka thata go o lokišeletša. Sa bohlokwa le go feta ke gore re lokišeletše menagano ya rena le dipelo gore re tle re theetše ka kelohloko dipolelo tšeo di tlago go latela. Eupša go thwe’ng ge e ba ba bangwe ba sa emaema goba ba sa swere magang le bagwera ba bona mola lenaneo le thomile? Go molaleng gore ba paletšwe ke go dula ba phakgame, ga ba lemoge gore lenaneo le thomile
2. Ke ka baka la’ng Jesu a ile a botša barutiwa ba gagwe gore ba ‘dule ba phakgame’?
2 Ge Jesu Kriste a be a bolela ka “bofelo bja tshepedišo ya dilo,” o ile a kgothaletša barutiwa ba gagwe gore: “Dulang le lebeletše, dulang le phakgame, gobane ga le tsebe gore nako e beilwego e neng.” Ka morago ga moo, Jesu o ile a ba lemoša leboelela gore: “Dulang le phakgame.” (Mat. 24:3; bala Mareka 13:32-37.) Pego ya Mateo yeo le yona e bolelago ka poledišano ye ya Jesu le barutiwa ba gagwe e bontšha gore Jesu o ile a lemoša barutiwa ba gagwe gore ba dule ba phafogile. E re: “Ka baka leo, dulang le phakgame gobane ga le tsebe letšatši leo Morena wa lena a tlago ka lona. . . . Le itlhatsele le le ba itokišitšego, gobane Morwa wa motho o tla ka nako yeo le sa e naganego.” A boeletša gape a re: “Ka gona, dulang le phakgame, gobane ga le tsebe letšatši le ge e le iri.”
3. Ke ka baka la’ng re tšeela godimo temošo ya Jesu?
3 Ka ge re le Dihlatse tša Jehofa, re tšeela temošo yeo ya Jesu godimo. Re a tseba gore re phela “mehleng ya bofelo” le gore go šetše nako e nyenyane pele “masetlapelo a magolo” a thoma. (Dan. 12:4; Mat. 24:21) Re bona dintwa tše di šiišago, go oketšega ga go hloka boitshwaro le go se latele molao, batho ga ba sa bota bodumedi, dijo di a hlaela, go na le malwetši le ditšhišinyego tše dintši tša lefase. Re a tseba gore batho ba Jehofa lefaseng ka moka ba dira modiro o mogolo wa go bolela ditaba tše dibotse tša Mmušo. (Mat. 24:7, 11, 12, 14; Luka 21:11) Re fela pelo ya go tlo bona seo Morena a tlago go re direla sona ge a fihla le go phethagala ga morero wa Modimo.
NAKO E ILE
4. (a) Ke ka baka la’ng re ka kgodišega gore Jesu ga bjale o tseba nako yeo Haramagedone e tla tlago ka yona? (b) Le ge re sa tsebe nako yeo masetlapelo a magolo a tla thomago ka yona, ke’ng seo re ka kgodišegago ka sona?
4 Re a tseba gore lenaneo le lengwe le lengwe kopanong le thoma ka nako e itšego. Lega go le bjalo, le ge re ka dira’ng, re ka se tsoge re tsebile ngwaga, letšatši gaešita le iri yeo ka yona masetlapelo a magolo a tlago go thoma ka yona. Ge Jesu a be a le mo lefaseng o itše: “Ge e le mabapi le letšatši leo le iri, ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela yo a tsebago.” (Mat. 24:36) Eupša Jehofa o file Kriste matla legodimong gore a tlo lwa le batho bao ba bušwago ke Sathane. (Kut. 19:11-16) Ka gona, ke mo go kwagalago go bolela gore Jesu ga bjale o a tseba gore Haramagedone e tlo tla neng. Eupša rena ga re tsebe. Ka gona, go bohlokwa kudu gore re dule re phafogile go fihlela masetlapelo ao a fihla. Eupša Jehofa ke kgale a tseba nako ya tiragalo yeo. O beile tlwaa nako yeo ka yona bofelo bo tla tlago ka yona. Go šetše nako e nyenyane gore Jehofa a tliše masetlapelo a magolo, a “ka se diege!” (Bala Habakuku 2:1-3.) Ke ka baka la’ng re kgodišegile ka se?
5. Nea mohlala wo o bontšhago gore ka mehla Jehofa o phethagatša diporofeto tša gagwe ka nako yeo a e beilego.
5 Ka mehla Jehofa o be a phethagatša diporofeto tša gagwe ka nako yeo a e beilego. Nagana ge a be a phološa Baisiraele Egipita. O dirile seo ka nako yeo a bego a e beile. Ge Moshe a be a bolela ka Nisani 14, 1513 B.C.E., o ile a re: “Mafelelong a nywaga e makgolonne-masometharo (430), ka lona letšatši leo mephato ka moka ya Jehofa ya tšwa nageng ya Egipita.” (Ek. 12:40-42) Nywaga yeo e “makgolonne-masometharo” e thomile ge Jehofa a be a dira kgwerano le Aborahama ka 1943 B.C.E. (Bagal. 3:17, 18) Nako e itšego ka morago, Jehofa o ile a botša Aborahama gore: “Tseba gore ruri ba peu ya gago ba tla diilela nageng yeo e sego ya gabo bona, ba hlankela batho ba moo gomme bona bao ba tla ba tlaiša nywaga e makgolonne.” (Gen. 15:13; Dit. 7:6) Nywaga yeo e “makgolonne” ya go tlaišega ga Baisiraele e thomile ka 1913 B.C.E. ge Ishimaele a be a kwera Isaka nakong ya ge a be a tshwešwa letswele, gomme ya fela ge ba tloga Egipita ka 1513 B.C.E. (Gen. 21:8-10; Bagal. 4:22-29) Jehofa o be a boletše tlwaa nywaga e 400 e sa le pele gore o be a tla lokolla batho ba gagwe Egipita.
6. Ke ka baka la’ng re ka kgodišega gore Jehofa o tla phološa batho ba gagwe?
6 Joshua, yo a bego a le gare ga bao ba ilego ba phološwa Egipita, o ile a gopotša Baisiraele ka moka gore: “Le tseba gabotse ka dipelo tša lena ka moka le ka meoya ya lena ka moka gore ga go le lentšu letee mantšung ka moka a mabotse ao Jehofa Modimo wa lena a le boditšego ona leo le sa kago la phethega. Ka moka a ile a phethega go lena. Ga go lentšu leo le sa kago la phethega.” (Josh. 23:2, 14) Le rena re ka kgodišega gore Jehofa o tla phethagatša kholofetšo ya gagwe ya gore o tla re phološa nakong ya masetlapelo a magolo. Lega go le bjalo, ge e ba re nyaka go phologa ge tshepedišo ye e fedišwa, re swanetše go dula re phakgame.
O SWANETŠE GO DULA O PHAKGAME GORE O TLE O PHOLOGE
7, 8. (a) Mošomo wa mohlapetši wa mehleng ya kgale e be e le ofe, gomme seo se re ruta thuto efe? (b) Nea mohlala wo o bontšhago seo se ka diregago ge mohlapetši a ka robala mošomong.
7 Re ka ithuta bohlokwa bja go dula re phakgame go batho bao ba phetšego mehleng ya kgale. Mehleng yeo, metse e megolo ya go swana le Jerusalema, e be e ageleditšwe ka merako e metelele. Merako yeo e be e šireletša batho ba metseng yeo gore ba se ke ba hlaselwa gabonolo, e bile ba be ba ema godimo ga yona gore ba bone seo se diregago go dikologa motse. Bahlapetši ba be ba ema godimo ga merako yeo le mejakong bošego le mosegare. Ba be ba swanetše go tsebiša badudi ba motseng ka kotsi yeo e tlago. (Jes. 62:6) Go be go le bohlokwa gore bahlapetši ba dule ba phakgame ka gobane batho ba be ba ka bolawa.
8 Radihistori wa Mojuda e lego Josephus o re ka 70 C.E, madira a Roma a ile a thopa Tora ya Antonia yeo e bego e kopane le morako wa Jerusalema, ka gobane baletamejako ba be ba ile ka boroko. Ge madira ao a le moo, a ile a šwahlela ka tempeleng gomme a e tšhuma ka mollo, seo sa dira gore Jerusalema go be le masetlapelo a magolo ao a sa kago a ba gona.
9. Ke’ng seo batho ba bantši lehono ba sa se lemogego?
9 Dinageng tše dintši lehono go na le bahlapetši goba dikhamera tša maemo a godimo tša go hlapetša. Bahlapetši bao ba kgona feela go šireletša metse ya gabo bona le dinaga tša gabo bona gore di se ke tša hlaselwa ke manaba. Lega go le bjalo, mekgwa yeo ya go hlapetša e kgona feela go bona dikotsi tšeo di tšwago mebušong e mengwe goba bathong. Eupša mekgwa yeo ya go hlapetša ga e kgone go bona gore Mmušo wa Modimo o a buša, ga e kgone go bona seo Mmušo wo woo kgoši ya wona e lego Kriste o se dirago gona bjale le seo o tlago go se dira kgauswinyane ge Modimo a tla be a ahlola mebušo ka moka ya batho. (Jes. 9:6, 7; 56:10; Dan. 2:44) Ka lehlakoreng le lengwe, ge e ba re phakgame tirelong ya Jehofa, re tla ba re itokišitše ge letšatši la kahlolo le fihla.
PHEMA DILO TŠEO DI KA GO ROBATŠAGO
10, 11. (a) Ke kotsi efe yeo re swanetšego go e phema, gona ka baka la’ng? (b) Ke’ng seo se go kgodišago gore Diabolo o foufatša batho gore ba hlokomologe boporofeta bja Beibele?
10 Nagana ka mohlapetši yo a bego a dutše a phakgame bošego ka moka. Ge masa a fihla o thoma go potuma goba go otsela gomme a feleletša ka go robala. Ka mo go swanago, le rena re ka thoma go otsela ge re dutše re batamela bofelo bja tshepedišo ye ya dilo. Ruri re ka ba mathateng a magolo ge re ka palelwa ke go dula re phakgame! Anke re ahlaahleng dilo tše tharo tšeo ge re sa hlokomele di ka re šitišago go dula re phakgame.
11 Diabolo o dira gore batho ba otsele ka go dira gore ba se thabele molaetša wa rena. Pejana ga ge Jesu a e hwa, o ile a lemoša barutiwa ba gagwe gararo ka “mmuši wa lefase le.” (Joh. 12:31; 14:30; 16:11) Jesu o be a tseba gore Diabolo o be a tla dira gore batho ba be leswiswing monaganong e le gore ba se lemoge gore boporofeta bja Modimo ka bokamoso bo kgauswi le go phethagala. (Tsef. 1:14) Sathane o foufatša batho ka go diriša bodumedi bja maaka. Ke’ng seo o se lemogilego ge o boledišana le batho ba bangwe ka Beibele? Na Diabolo ga se a ‘foufatša menagano ya ba ba sa dumelego’ gore ba se ke ba lemoga gore Modimo o tlo fediša batho ba babe le gore ga bjale Kriste o a buša legodimong? (2 Bakor. 4:3-6) Ke ga kae ge re le tšhemong o ekwa batho ba re, “Aowa ke a leboga”? Ge e le gabotse, ga ba nyake go kwa ge re ba botša gore Modimo o tlo fediša batho ba babe.
12. Ke ka baka la’ng re sa swanela go dumelela Diabolo gore a re fore?
12 O se ke wa dumelela batho ba go se thabele ba go nyamiša goba ba go šitiša go dula o phakgame. Wena o tseba therešo. Paulo o ngwaletše badumedigotee le yena gore: “Le tseba gabotse gore letšatši la Jehofa le [a] tla,” le gona o okeditše ka gore, “le tla go swana tlwaa le lehodu la bošego.” (Bala 1 Bathesalonika 5:1-6.) Jesu o re lemošitše ka gore: ‘Dulang le itokišitše, gobane Morwa wa motho o tla ka nako yeo le sa naganego gore e ka ba yona.’ (Luka 12:39, 40) E se kgale, Sathane o tla fora batho ba bantši gore ba dumele gore go na le “khutšo le polokego.” O tla ba dira gore ba nagane gore Modimo a ka se fediše batho ba babe. Go thwe’ng ka rena? Letšatši leo le ka se re ‘fihlele bjalo ka ge le be le tla fihlela mahodu,’ ge feela re ‘dula re phafogile gomme re dula re hlaphogetšwe monaganong.’ Ke ka baka leo re swanetšego go bala lentšu la Modimo letšatši le letšatši gomme re naganišiše ka seo Jehofa a re botšago sona.
13. Moya wa lefase o dira gore batho ba be bjang, gona re ka dira’ng gore o se ke wa re fetela?
13 Moya wa lefase o dira gore batho ba se be le taba le Modimo. Batho ba bantši ba swaregile ka bophelo bja letšatši le letšatši moo ba palelwago ke go ‘lemoga gore ba nyaka dilo tša moya.’ (Mat. 5:3) Ba nweletše kudu dilong tše di bonagalago moo ba feleletšago ba eba le “kganyogo ya nama le kganyogo ya mahlo.” (1 Joh. 2:16) Le gona mananeo a thelebišene, inthanete le dilo tše dingwe di dira gore batho ba ‘rate maipshino’ ka tsela e feteletšego, gomme moya wo o a oketšega ngwaga o mongwe le o mongwe. (2 Tim. 3:4) Ke ka baka leo Paulo a ilego a botša Bakriste gore ba ‘se ke ba rulaganya e sa le pele go kgotsofatša dikganyogo tša nama,’ tšeo di ka dirago gore re se be le taba le Modimo.
14. Re hwetša temošo efe go Luka 21:34, 35?
14 Go e na le go amogela moya wa lefase, re amogela moya wa Modimo wo o re thušitšego go kwešiša gabotse seo se tlago go direga kgauswinyane. [1](1 Bakor. 2:12) Lega go le bjalo, re a tseba gore go bonolo gore motho a thome go fokola moyeng. A ka fokodišwa ke dilo tšeo di tlwaelegilego tša bophelo ge e ba a dumelela gore di mo amoge nako ya go dira dilo tšeo Modimo a di nyakago. (Bala Luka 21:34, 35.) Batho ba bangwe ba ka re kwera feela ka gobane re dula re phakgame moyeng, eupša seo ga se sa swanela go dira gore re robale moyeng. (2 Pet. 3:3-7) Go e na le moo, re swanetše go bokana ka mehla le bana babo rena le dikgaetšedi dibokeng ka gobane moya wa Modimo o gona moo.
15. Ke’ng seo se ilego sa diragalela Petro, Jakobo le Johane, gomme le rena re ka diragalelwa bjang ke se se swanago?
15 Go se phethagale ga rena go ka re šitiša go dula re phakgame. Jesu o be a tseba gore batho bao ba sa phethagalago ba ineela gabonolo mafokoding a bona. Nagana ka seo se ilego sa direga bošego bja pele Jesu a ka bolawa. E le gore Jesu a kgone go dula a botega, o ile a swanelwa ke go kgopela matla go Tatagwe wa legodimong. Jesu o ile a kgopela Petro, Jakobo le Johane gore ba ‘dule ba phakgame’ ge yena a be a eya go rapela. Lega go le bjalo, ba ile ba se naganišiše ka seo se bego se tlo direga. Go e na le gore ba hlokomele Mong wa bona, ba ile ba ineela mafokoding a bona gomme ba robala. Le ge Jesu a be a lapile, o ile a dula a phakgame a lopa Tatagwe ka thapelo. Seo ke se barutiwa ba gagwe le bona ba bego ba swanetše go se dira.
16. Go ya ka Luka 21:36, ke’ng seo Jesu a itšego se tla re thuša go ‘dula re phakgame’?
16 Go ‘dula re phakgame’ moyeng go bolela seo se fetago go ba le maikemišetšo a mabotse. Matšatši a sego kae pele Jesu a swarwa serapeng sa Getsemane, o be a boditše barutiwa bao ba bararo gore ba lope Jehofa ka thapelo. (Bala Luka 21:36.) E le gore re dule re phakgame moyeng, le rena re swanetše go rapela ka mehla.—1 Pet. 4:7.
BONTŠHA GORE O PHAKGAME KUDU
17. Ke’ng seo re swanetšego go se dira go kgonthišetša gore re itokišeleditše seo se tlago?
17 Ka ge Jesu a itše bofelo bo tla tla “ka nako yeo [re] sa e naganego,” ye ga se nako ya go otsela moyeng, ga se nako ya go phegelela ditoro tša lefaseng la Sathane le dilo tšeo lefase la gagwe le re swaretšego tšona le tšeo re di kganyogago. (Mat. 24:44) Ka Beibeleng, Jehofa le Kriste ba re botša dilo tšeo ba tlago go re direla tšona lefaseng le lefsa leo le lego kgauswi gotee le kamoo re ka dulago re phakgame. Re swanetše go tiiša tumelo ya rena, re matlafatše segwera sa rena le Jehofa le go swarega kudu tirelong ya gagwe. Re swanetše go tseba nako yeo re phelago go yona le go ela hloko ditiragalo tša lefase e le gore re itokišeletše seo se tlago. (Kut. 22:20) Seo se bolela bophelo goba lehu!
^ [1] (serapa 14) Bala kgaolo 21 ya puku ya Mmušo wa Modimo o a Buša!


text:
APRIL 22, 2013
UNITED STATES
Dipomo tša Marathone wa Boston
Ka April 15, 2013, dipomo tše pedi di ile tša thuthupa kgauswi le moo go felelago lebelo la Marathone la Boston, batho ba 3 ba ile ba hlokofala gomme ba 176 ba gobala. Dipego tša mathomo di boletše gore ga go le Hlatse ya Jehofa yeo e gobetšego. Dihlatse tše dingwe tša tikologong yeo di ile tša thuša bahlaselwa ge ba se na go bona kotsi yeo. Mmoleledi wa Dihlatse e lego J. R. Brown o itše: “Re dula re naganne ka bahlaselwa ba le ba malapa a gabo bona gomme re a ba rapelela. Re tshwenyegile kudu ka go abelana khomotšo ya Mangwalo le bohle bao ba nyamišitšwego ke tiro e bjalo ya go hloka tlhaologanyo le e šoro.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000


text:
oa Codicillus - Justice and equity in Roman and Islamic law
Abstract
Extracted from text ... Justice and equity in Roman andIslamic lawNazeem Goolam, Senior Lecturer, Depart-ment of Jurisprudence, UnisaSengwalwa se se nyakis?is?a taba ya toka letekatekano mo molaong wa MaRoma le waMaIslamo ka go lebelela pele bohlokwa bjataba ya toka le tekatekano mo Afrika Borwalehono. Ge motho a lebeledis?is? a ka s?edipots?is?o ya ge e ba molao ke ntepa le les?agole toka go tloga go laets?a gore toka ga se tiroya motho wa nama goba seo se dirwagolefaseng ka bophara, eups?a ke tiro yaModimo. Toka le tekatekano molaong waMaRoma le wa MaIslamo ke monwana lelenala mo mabakeng a mants?i, gomme se sedira gore mo sengwalweng se go ts? ..
Article metrics loading...


text:
KGAOLO 10
“Bang Baetši ba Modimo” Mokgweng wa Lena wa go Diriša Matla
1. Ke moreo ofe o sa lemogegego woo batho ba sa phethagalago ba welago go wona gabonolo?
“GA GO na matla a hlokago mereo e iphihlilego.” Mantšu ao a sereti sa lekgolong la bo-19 la nywaga a lebiša tlhokomelo moreong o sa lemogegego: go dirišwa gampe ga matla. Ka manyami, batho ba sa phethagalago ba wela moreong wo gabonolo. Ka kgonthe, go theoša le histori ‘motho o bušitše motho gore a mo senye.’ (Mmoledi 8:9) Go dirišwa ga matla mo go se nago lerato go feleleditše ka tlaišego e sa hlalosegego ya batho.
2, 3. (a) Ke eng seo se lemogegago mabapi le mokgwa woo Jehofa a dirišago matla ka gona? (b) Ke eng seo matla a rena a ka se akaretšago, gomme re swanetše go diriša bjang matla ao ka moka?
2 Lega go le bjalo, na ga se mo go lemogegago gore Jehofa Modimo, yo a nago le matla a sa lekanywego, le ka mohla ga a ke a diriša matla ao gampe? Ka ge re bone dikgaolong tše di fetilego, ka mehla o diriša matla a gagwe—e ka ba a go bopa, a senyago, a šireletšago goba a tsošološo—ka go dumelelana le merero ya gagwe e lerato. Ge re naganišiša ka tsela yeo a dirišago matla a gagwe ka gona, re tutueletšega go batamela kgaufsi le yena. Seo ka mo go swanago, se ka re tutueletša go ‘ba baetši ba Modimo’ mokgweng wa rena wa go diriša matla. (Ba-Efeso 5:1) Eupša ke matla afe ao rena batho ba fokolago re nago le wona?
3 Gopola gore motho o bopilwe ka “seswantšho sa Modimo” le ka go swana le yena. (Genesi 1:26, 27, PK) Ka gona, le rena re na le matla—bonyenyane tekanyo e itšego ya wona. Matla a rena a ka akaretša bokgoni bja go dira dilo, go šoma; go ba le matla a go laola ba bangwe; bokgoni bja go tutuetša ba bangwe, kudu-kudu bao ba re ratago; matla a mmele; goba matlotlo a dilo tše di bonagalago. Mopsalme ge a bolela ka Jehofa o itše: “Xo Wene xo mothôpô wa bophelô.” (Psalme 36:9) Ka baka leo, e le ka go lebanya goba ka go se lebanye, Modimo ke mothopo wa matla le ge e le afe a swanetšego ao re ka bago re e-na le ona. Ka gona re nyaka go a diriša ka ditsela tšeo di mo kgahlišago. Re ka dira bjalo bjang?
Lerato ke Senotlelo
4, 5. (a) Senotlelo bakeng sa go diriša matla ka mo go swanetšego ke sefe, gomme mohlala wa Modimo ka noši o bontšha bjang se? (b) Lerato le tla re thuša bjang go diriša matla a rena ka mo go swanetšego?
4 Senotlelo sa go diriša matla ka tsela e swanetšego ke lerato. Na mohlala wa Modimo ka noši ga o bontšhe se? Gopola ka poledišano e lego mabapi le dika tše nne tše dikgolo tša Modimo—e lego matla, toka, bohlale le lerato—go Kgaolo 1. Go dika tšeo tše nne, ke sefe seo se di fetago ka moka? Lerato. Johane wa Pele 4:8 e re: “Modimo ké Yêna leratô.” Ee, seka se segolo sa Jehofa ke lerato; se tutuetša dilo ka moka tšeo a di dirago. Ka gona ponagatšo e nngwe le e nngwe ya matla a gagwe e tutuetšwa ke lerato gomme e feleletša ka go hola bao ba mo ratago.
5 Gape lerato le tla re thuša go diriša matla a rena ka mo go swanetšego. Go feta moo, Beibele e re botša gore lerato ke le “botho” gomme “xa le tsome xo ikhola.” (1 Ba-Korinthe 13:4, 5) Ka gona, lerato le ka se ke la re dumelela gore re sware ka tsela ya makgwakgwa goba e sehlogo bao re nago le tekanyo e itšego ya matla a taolo godimo ga bona. Go e na le moo, re tla swara ba bangwe ka seriti le go etiša dinyakwa tša bona le maikwelo a bona pele ga tša rena.—Ba-Filipi 2:3, 4.
6, 7. (a) Poifo ya go boifa Modimo ke eng, gomme ke ka baka la’ng seka se se tla re thuša go phema go diriša matla gampe? (b) Bontšha tswalano magareng ga go boifa go se kgahliše Modimo le lerato la go rata Modimo.
6 Lerato le tswalana le seka se sengwe seo se ka re thušago go phema go diriša matla gampe: poifo ya go boifa Modimo. Mohola wa seka se ke ofe? Diema 16:6 e re: “Dibe motho ó di lahla ka xo boifa Morêna.” Ga go na pelaelo gore go dirišwa gampe ga matla go gare ga ditsela tše mpe tšeo re swanetšego go di furalela. Poifo ya go boifa Modimo e tla re thibela go swara gampe bao re nago le matla godimo ga bona. Ka baka la’ng? Gare ga dilo tše dingwe, re a tseba gore re ikarabela go Modimo bakeng sa tsela yeo re swarago ba bjalo ka gona. (Nehemia 5:1-7, 15) Eupša poifo ya go boifa Modimo e akaretša se se fetago seo. Mantšu a leleme la mathomo ao a dirišitšwego bakeng sa “poifo” gantši a šupa go tlhompho e tseneletšego gotee le poifo ya borapedi go Modimo. Ka baka leo Beibele e tswalanya poifo le lerato la go rata Modimo. (Doiteronomio 10:12, 13) Poifo ye ya borapedi e akaretša poifo e swanetšego ya go boifa go se kgahliše Modimo—e sego feela ka gobane re boifa ditla-morago tša seo eupša ka gobane re mo rata e le ka kgonthe.
7 Ka mohlala: Nagana ka tswalano e botse yeo e lego gona magareng ga mošemane yo monyenyane le tatagwe. Mošemane o lemoga kgahlego e borutho le e lerato yeo tatagwe a nago le yona go yena. Eupša mošemane o bile o lemoga seo tatagwe a se nyakago go yena, gomme o tseba gore tatagwe o tla mo kgala ge e ba a sa itshware gabotse. Mošemane ga a phele ka poifo e sa kgahlišego ya go boifa tatagwe. Ka mo go fapanego, o rata tatagwe e le ka kgonthe. Mošemane o thabela go dira seo se tlago go dira gore a amogelwe ke tatagwe. Go bjalo le ka poifo ya go boifa Modimo. Ka ge re rata Jehofa, Tatago rena wa legodimong, re tšhaba go dira selo le ge e le sefe seo se ka mo dirago gore a ‘nyame’ pelong. (Genesi 6:6) Go e na le moo, re kganyoga go thabiša pelo ya gagwe. (Diema 27:11) Ke ka baka leo re nyakago go diriša matla a rena ka mo go swanetšego. Anke re hlahlobišišeng kamoo re ka dirago seo ka gona.
Ka Lapeng
8. (a) Ke matla afe a taolo ao banna ba nago le wona ka lapeng, gomme a swanetše go dirišwa bjang? (b) Monna a ka bontšha bjang gore o godiša mosadi wa gagwe?
8 Sa pele ela hloko ka lapeng. Ba-Efeso 5:23 e re: “Monna ké hlôxô ya mosadi.” Monna o swanetše go diriša bjang matla a a taolo ao a a neilwego ke Modimo? Beibele e botša banna gore ba dule le basadi ba bona ‘go ya ka tsebo, ba ba nee kgodišo bjalo ka ge eka ke sebjana se se fokolago.’ (1 Petro 3:7, bapiša le NW.) Leina la Segerika leo le fetoletšwego e le “kgodišo” le bolela “bohlokwa, . . . tlhompho.” Dibopego tša lentšu le di fetolelwa e le “dimpho” le “botse.” (Ditiro 28:10, NW; 1 Petro 2:7, NW) Monna yo a godišago mosadi wa gagwe le ka mohla a ka se ke a mo gobatša mmeleng; e bile a ka se mo nyenyefatše goba go mo kodutla, a mo dira gore a ikwe a se na mohola. Go e na le moo, o lemoga bohlokwa bja gagwe gomme o mo swara ka tlhompho. O bontšha ka mantšu a gagwe le ka ditiro—ge ba le noši le ge ba le gare ga batho—gore ke yo bohlokwa go yena. (Diema 31:28) Monna yo bjalo ga a hwetše feela lerato le tlhompho tša mosadi wa gagwe eupša, sa bohlokwa kudu, o hwetša kamogelo ya Modimo.
9. (a) Basadi ba na le matla afe ka lapeng? (b) Ke eng seo se ka thušago mosadi go diriša bokgoni bja gagwe go thekga monna wa gagwe, gomme ka mafelelo afe?
9 Basadi le bona ba na le tekanyo e itšego ya taolo ka lapeng. Beibele e bolela ka basadi ba ba boifago Modimo bao, ka gare ga mellwane ya bohlogo bjo bo swanetšego, ba ilego ba gata mogato wa pele wa go tutuetša banna ba bona ka tsela e agago goba go ba thuša go phema diphošo ge ba ahlola dilo. (Genesi 21:9-12; 27:46–28:2) Mosadi a ka ba a le bohlale go feta monna wa gagwe, goba a ka ba a e-na le bokgoni bjo bongwe bjoo monna wa gagwe a se nago bjona. Lega go le bjalo, o swanetše go ba le “tlhompho e tseneletšego” go mmona wa gagwe le go ‘ikokobeletša yena’ ‘bjalo ka ge a ikokobeletša Morena.’ (Ba-Efeso 5:22, 33, bapiša le NW.) Go nagana ka morero wa go kgahliša Modimo go ka thuša mosadi go diriša bokgoni bja gagwe go thekga monna wa gagwe go e na le go mo nyenyefatša goba go leka go mmuša. ‘Mosadi yo bjalo yo bohlale’ o dirišana kgaufsi le monna wa gagwe go aga lapa. Ka go dira bjalo o dula a e-na le khutšo le Modimo.—Diema 14:1.
10. (a) Modimo o neile batswadi matla afe a taolo? (b) Ke eng seo se bolelwago ke lentšu “tayo,” gomme e swanetše go newa bjang? (Bona gape le mongwalo wa ka tlase.)
10 Batswadi le bona ba na le matla a taolo ao ba a neilwego ke Modimo. Beibele e eletša gore: “Lena Bô-tata-xo-bana! Le se kê la befediša bana ba lena; sa lena a e bê xo ba etetša [go ya ka tayo le tlhahlo ya monagano ya Jehofa, NW].” (Ba-Efeso 6:4) Ka Beibeleng, lentšu “tayo” le ka bolela “go godiša, go tlwaetša le tlhahlo.” Bana ba nyaka tayo; ba atlega ge ba hlahlwa e bile ba beetšwe mellwane ka mo go kwagalago. Beibele e tswalanya tayo e bjalo goba tlhahlo le lerato. (Diema 13:24) Ka gona, “kxati ya thsôlô” le ka mohla ga se ya swanela go dirišwa gampe—bakeng sa go gobatša maikwelong goba mmeleng. * (Diema 22:15; 29:15) Tayo e thata goba e šoro yeo e sa bontšhego lerato ke go dirišwa gampe ga matla a taolo a botswadi gomme e ka gobatša ngwana moyeng. (Ba-Kolose 3:21) Ka lehlakoreng le lengwe, tayo e leka-lekanego yeo e newago ka mo go swanetšego e bontšha bana gore batswadi ba bona ba a ba rata gomme ba kgomega ka mohuta wa batho bao ba bago bona.
11. Bana ba ka diriša bjang matla a bona ka mo go swanetšego?
11 Go thwe’ng ka bana? Ba ka diriša bjang matla a bona ka mo go swanetšego? Diema 20:29 e re: “Seala sa thsoxana ké matla a bôná.” Ruri ga go na tsela e botse kudu yeo bafsa ba ka dirišago matla a bona go feta go hlankela ‘Mmopi wa rena yo Mogolo.’ (Mmoledi 12:1, NW) Bafsa ba swanetše go gopola gore ditiro tša bona di ka kgoma maikwelo a batswadi ba bona. (Diema 23:24, 25) Ge bana ba e-kwa batswadi ba bona ba boifago Modimo gomme ba kgomarela tsela e nepagetšego, ba thabiša dipelo tša batswadi ba bona. (Ba-Efeso 6:1) Boitshwaro bjo bo bjalo ke bjo bo “kxahlaxo Morêna.”—Ba-Kolose 3:20.
Ka Phuthegong
12, 13. (a) Ke pono efe yeo bagolo ba swanetšego go ba le yona ka matla a bona a taolo ka phuthegong? (b) Bontšha lebaka leo ka lona bagolo ba swanetšego go swara mohlape ka boleta.
12 Jehofa o neile balebeledi bao ba etelelago pele ka phuthegong ya Bokriste. (Ba-Hebere 13:17) Banna ba bao ba swanelegago ba swanetše go diriša matla a bona a taolo ao ba a neilwego ke Modimo go nea thušo e nyakegago le go tlaleletša katlegong ya moya ya mohlape. Na boemo bja bona bo nea bagolo matla a go buša badumedi-gotee le bona? Le gatee! Bagolo ba swanetše go ba le pono e leka-lekanego le ya boikokobetšo ka karolo ya bona ka phuthegong. (1 Petro 5:2, 3) Beibele e botša balebeledi gore: “Le dišê phuthêxô ya Modimo, ye a inyaketšexo yôna ka madi a [Morwa wa] xaxwe.” (Ditiro 20:28) Le ke lebaka le matla la gore ba sware setho se sengwe le se sengwe sa mohlape ka boleta.
13 Re ka swantšha se ka tsela ye: Mogwera wa kgaufsi o go kgopela gore o mo hlokomelele thoto e bohlokwa. O a tseba gore mogwera wa gago o lefile tšhelete e phagamego bakeng sa thoto. Na o be o ka se e sware ka go e neneketša le ka tlhokomelo e kgolo? Ka mo go swanago, Modimo o neile bagolo boikarabelo bja go hlokomela thoto e tlogago e le ya bohlokwa kudu: phuthego yeo ditho tša yona di swantšhwago le dinku. (Johane 21:16, 17) Jehofa o rata dinku tša gagwe—o di rata kudu moo e lego gore o ile a di reka ka madi a bohlokwa a Morwa wa gagwe yo a tswetšwego a nnoši, Jesu Kriste. Jehofa o lefile tefo e phagamego kudu bakeng sa dinku tša gagwe. Bagolo ba ikokobeditšego ba gopola seo gomme ba swara dinku tša Jehofa ka mo go swanetšego.
‘Matla a Leleme’
14. Leleme le na le matla afe?
14 Beibele e re: “Lehu le bophelo di matleng a leleme.” (Diema 18:21, PK) Ka kgonthe, leleme le ka dira tshenyo e kgolo. Ke mang go rena yo a sa kago a hlabja ke polelo ya go se naganele goba ya go nyenyefatša? Eupša leleme le bile le na le matla a go fodiša. Diema 12:18 e re: “Leleme la mohlale ké moreku.” Ee, mantšu a kgothatšago le a agago a ka swana le go tlola sehlare se se thobago le se se fodišago pelong. Ela hloko mehlala e mengwe.
15, 16. Re ka diriša leleme la rena ka ditsela dife bakeng sa go kgothatša ba bangwe?
15 Ba-Thesalonika ba Pele 5:14 e kgothaletša gore: “Le tsošê ba dipelo tše di tapilexo.” Ee, gaešita le bahlanka ba Jehofa ba botegago ka dinako tše dingwe ba ka katana le kgateletšego. Ba bjalo re ka ba thuša bjang? Nea theto e lebanyago le ya kgonthe bakeng sa go ba thuša gore ba bone go ba ga bona ba bohlokwa mahlong a Jehofa. Abelana le bona mantšu a matla a ditemana tša Beibele tše di bontšhago gore Jehofa o hlokomela le go rata e le ka kgonthe “ba dipelo tše di robegilego” le “ba moya o setlegilego.” (Psalme 34:18 [34:19, PK]) Ge re diriša matla a leleme la rena go homotša ba bangwe, re bontšha gore re ekiša Modimo wa rena yo a nago le kwelobohloko, “yo a homotšago ba ba gateletšegilego.”—2 Ba-Korinthe 7:6, New American Standard Bible.
16 Gape re ka diriša matla a leleme la rena go nea ba bangwe kgothatšo yeo ba e nyakago kudu. Na modumedi-gotee o lahlegetšwe ke moratiwa lehung? Mantšu a kwelobohloko ao a bontšhago go hlokomela le go kgomega ga rena a ka homotša pelo e kwelego bohloko. Na ngwanabo rena yo a tšofetšego goba kgaetšedi o ikwa a sa nyakwe? Motho yo a bontšhago go naganela a ka kgodiša batho ba godilego gore ba bohlokwa e bile ba a lebogwa. Na go na le yo a katanago le bolwetši bjo bošoro? Mantšu a botho ao a abelanwago mogaleng goba difahlego di lebane a ka dira mo gogolo go tsošološa maikwelo a motho yo a babjago. Mmopi wa rena o swanetše go ba a thaba gakaakang ge re diriša matla a polelo go bolela dipolelo tše “botse bakeng sa go aga”!—Ba-Efeso 4:29, NW.
Go abelana le ba bangwe ditaba tše dibotse—tsela e botse kudu ya go diriša matla a rena
17. Ke tsela efe e bohlokwa yeo ka yona re ka dirišago leleme la rena go hola ba bangwe, gomme ke ka baka la’ng re swanetše go dira bjalo?
17 Ga go na tsela e nngwe e bohlokwa ya go diriša matla a leleme go phala ya go abelana ga rena ditaba tše dibotse tša Mmušo wa Modimo le ba bangwe. Diema 3:27 e re: “Yo a swanetšwexo ke tše botse O se mo hlokišê tšôna, xe ’atla sa xaxo sè kxôna xo di dira.” Re kolota ba bangwe go abelana le bona ditaba tše di botse tše di phološago bophelo. E be e ka se be mo go swanetšego go dula ka molaetša o akgofilego woo Jehofa a re neilego wona ka seatla se se bulegilego kudu. (1 Ba-Korinthe 9:16, 22) Eupša Jehofa o nyaka gore re tšee karolo go fihla bokgoleng bofe modirong wo?
Go Hlankela Jehofa ka ‘Matla a Rena ka Moka’
18. Ke eng seo Jehofa a se lebeletšego go rena?
18 Lerato la rena go Jehofa le re tutueletša go ba le karolo ka botlalo bodireding bja Bokriste. Ke eng seo Jehofa a se lebeletšego go rena tabeng ye? Ke selo se sengwe seo ka moka ga rena re ka kgonago go se nea, go sa šetšwe gore maemo a rena bophelong ke afe: “Ka moka tše Le di diraxo, Le di dirê ka pelo e rataxo, e ke Le dirêla Modimo, e sexo batho.” (Ba-Kolose 3:23) Ge a bolela molao o mogolo kudu, Jesu o itše: “Morêna Modimo wa xaxo O mo ratê ka pelo ya xaxo ka moka, le ka môya wa xaxo ka moka, le ka thlaoloxanyô ya xaxo ka moka, le ka matla a xaxo ka moka.” (Mareka 12:30) Ee, Jehofa o lebeletše gore yo mongwe le yo mongwe wa rena a mo rate le go mo hlankela ka moya ka moka.
19, 20. (a) Ka ge moya o akaretša pelo, monagano le matla, ke ka baka la’ng go bolelwa ka dikarolo tše tše dingwe go Mareka 12:30? (b) Go hlankela Jehofa ka moya ka moka go bolela’ng?
19 Go hlankela Modimo ka moya ka moka go bolela’ng? Moya o šupa go motho ka botlalo, go akaretša bokgoni bja gagwe bja mmele le bja monagano. Ka ge moya o akaretša pelo, monagano le matla, ke ka baka la’ng go bolelwa ka dikarolo tše tše dingwe ka moka go Mareka 12:30? Ela hloko mohlala wo. Mehleng ya Beibele, motho o be a ka ithekiša (goba go rekiša moya wa gagwe) bokgobeng. Lega go le bjalo, lekgoba le ka no se hlankele mong wa lona ka pelo ka moka; le ka no se diriše matla a lona ka moka goba bokgoni bja lona ka moka bja monagano go tšwetša pele dikgahlego tša mong wa lona. (Ba-Kolose 3:22) Ka gona, go bonagala Jesu a be a bolela ka dikarolo tše tše dingwe bakeng sa go gatelela gore ga se ra swanela go itšhiela selo tirelong ya rena go Modimo. Go hlankela Modimo ka moya ka moka go bolela go ikgafa, go diriša matla a rena ka botlalo ka mo re ka kgonago tirelong ya gagwe.
20 Na go hlankela ka moya ka moka go bolela gore ka moka re swanetše go diriša tekanyo e lekanago ya nako le matla bodireding? Seo se ka se ke sa kgonega, ka gobane maemo le bokgoni di fapana go ya ka batho. Ka mohlala, motho yo a phetšego gabotse mmeleng e bile a e-na le matla a ka kgona go diriša nako e ntši boboleding go feta kamoo go ka dirago motho yo matla a gagwe a fokodišitšwego ke botšofadi. Motho yo a sego lenyalong yo a se nago boikarabelo bja lapa a ka kgona go dira mo gontši go feta kamoo go ka dirago motho yo a swanelwago ke go hlokomela lapa. Re swanetše go leboga kudu gakaakang ge e ba re e-na le matla le maemo ao a re dumelelago go dira mo gontši bodireding! Ee, le ka mohla ga re nyake go ba le moya wa go swaya diphošo, re ipapiša le ba bangwe tabeng ye. (Ba-Roma 14:10-12) Go e na le moo, re nyaka go diriša matla a rena go kgothatša ba bangwe.
21. Ke tsela efe e phalago tšohle le e bohlokwa kudu yeo ka yona re ka dirišago matla a rena?
21 Jehofa o beile mohlala o phethagetšego tabeng ya go diriša matla a gagwe ka mo go swanetšego. Re nyaka go mo ekiša ka mo re ka kgonago ka gona re le batho ba sa phethagalago. Re ka diriša matla a rena ka mo go swanetšego ka go swara ka seriti bao re nago le tekanyo e itšego ya matla a taolo godimo ga bona. Go oketša moo, re nyaka go ba ka moya ka moka ge re dira modiro wa boboledi wa go phološa bophelo woo Jehofa a re neilego wona gore re o phethe. (Ba-Roma 10:13, 14) Gopola gore Jehofa o a thaba ge o nea sohle seo wena—moya wa gago—o ka kgonago go se nea. Na pelo ya gago ga e go tutueletše go nyaka go dira sohle seo o ka se kgonago go hlankeleng Modimo yo bjalo yo a kwešišago le yo lerato? Ga go na tsela e nngwe e kaone goba e bohlokwa kudu ya go diriša matla a gago e phalago yeo.
^ par. 10 Mehleng ya Beibele, lentšu la Sehebere bakeng sa “kxati” le be le bolela thupa goba lepara le le swanago le leo modiši a bego a le diriša go hlahla dinku tša gagwe. (Psalme 23:4) Ka mo go swanago, “kxati” ya matla a taolo a botswadi e bolela tlhahlo e lerato, e sego kotlo e šoro goba e sehlogo.
Ithute ka mo go oketšegilego
Na o tla Ikgafa ka Baka la Mmušo?
Ithute kamoo re ka dirišago nako ya rena, tšhelete, matla le bokgoni go thekga Mmušo wa Modimo.